Pang Ron-Yee See mara separuh akhir
Oleh MUHAMMAD HELMEE RAMLI

23 Januari 2021, 1:15 pm
BEREGU campuran negara, Hoo Pang Ron-Cheah Yee See menampilkan kebangkitan dramatik bagi memastikan tempat ke separuh akhir kejohanan badminton Toyota Terbuka Thailand di Bangkok hari ini.
Lebih membanggakan, Pang Ron-Yee See melangkah ke pusingan empat terbaik selepas menewaskan pilihan keenam yang juga beregu No. 8 dunia dari Indonesia, Hafiz Faizal-Gloria Emanuelle Widjaja 12-21, 21-19, 21-19 pada aksi suku akhir semalam.
Tewas pada set pertama langsung tidak mematahkan semangat juang gandingan No. 35 dunia itu apabila mereka menampilkan aksi lebih kemas dan yakin pada dua set berikutnya.
Pang Ron berkata, mereka sedikit bergelut pada set pertama memandangkan belum dapat menyesuaikan diri dengan suasana perlawanan, selain pasukan lawan menampilkan aksi menyerang.
“Ya, ia satu perlawanan yang sangat sukar dan kami berdepan situasi tidak menentu apabila mereka bermain lebih yakin serta banyak melakukan serangan.
“Masuk set kedua, kami mula bermain dengan lebih sabar serta fokus untuk kutip mata. Strategi itu berkesan dan membawa kami ke pentas separuh akhir,” katanya ketika dihubungi Kosmo! semalam.

Sebagai rekod, kali terakhir Pang Ron-Yee See melayakkan diri ke separuh akhir adalah ketika mereka menjuarai Cabaran Antarabangsa Bangladesh pada Disember 2019.
Mengulas aksi separuh akhir menentang pilihan keempat dari Korea Selatan, Seo Seung Jae-Chae Yujung hari ini, Pang Ron sedia untuk berbincang dengan jurulatih bagi mencari ramuan terbaik menewaskan mereka.
“Sudah tentu kami akan berdepan lawan sukar iaitu berdepan lawan dari Korea. Kami akan cuba tampilkan aksi terbaik serta berbincang dengan jurulatih bagi mengharungi perlawanan itu nanti,” ujar pemain berusia 22 tahun itu.


Pengguna jalan raya tumpaskan peragut
Oleh AHMAD SHAHERMAN SHAMSURI

23 Januari 2021, 3:09 pm
GOMBAK – Tindakan dua lelaki meragut beg dalam sebuah kereta berdekatan sekatan jalan raya (SJR) di Plaza Tol Gombak membawa padah apabila kedua-dua berjaya dicekup pengguna jalan raya semalam.
Video yang memaparkan kejadian itu telah tular di laman Facebook selepas dimuat naik oleh seorang pengguna yang dikenali sebagai Ahmad Ruzaini Rosdi semalam.
Menerusi klip video berdurasi berdurasi 37 saat itu, dua lelaki telah berjaya ditahan oleh pengguna jalan raya sebelum mereka memaklumkan kejadian kepada pihak polis.
Difahamkan sebelum kejadian kedua-dua suspek telah memecahkan cermin sebuah kereta dinaiki seorang wanita dan meragut beg yang berada di dalam kenderaan tersebut walaupun terdapat SJR kira-kira 100 meter dari lokasi kejadian.
Selepas berjaya meragut, suspek cuba melawan arus namun seorang pemandu treler pantas bertindak dengan membuka pintu untuk menghalang motosikal dinaiki suspek dan menyebabkan kedua-duanya terbabas.
Bagaimanapun, suspek cuba melarikan diri ke seberang jalan, namun tindakan pantas pengguna jalan raya yang kebetulan melihat kejadian itu akhirnya berjaya mengejar dan menahan kedua-duanya..

Sementara itu, Ketua Polis Daerah Gombak, Asisten Komisioner Arifai Tarawe berkata, semakan mendapati terdapat laporan polis yang dibuat ke atas kedua-dua suspek melibatkan kawasan Sentul dan Brickfields pada hari kejadian (semalam).
Menurut Arifai, dengan tertangkapnya kedua-dua suspek ini, pihak polis telah berjaya menyelesaikan (4) kes jenayah yang berlaku di daerah Gombak dan di Kuala Lumpur setakat ini.
“Kedua-dua suspek kini direman selama lima hari bermula semalam dan kes di siasat mengikut Seksyen 395 Kanun Keseksaan,”ujarnya.- K! ONLINE.


Hakim kes SRC Najib dipindah ke Mahkamah Sivil
Oleh NUZULSHAM SHAMSUDDIN

23 Januari 2021, 3:03 pm
KUALA LUMPUR – Hakim Mahkamah Tinggi Mohd. Nazlan Mohd. Ghazali yang sebelum ini mendengar kes dan menjatuhkan hukuman terhadap bekas Perdana Menteri Datuk Seri Najib Tun Razak dalam kes SRC International dipindahkan ke Mahkamah Sivil bermula Mac ini.
Perkara itu dimaklumkan kepada semua anggota Majlis Peguam dalam satu surat pekeliling yang dikeluarkan semalam.
Arahan pemindahan Mohd. Nazlan dari Mahkamah Tinggi Kuala Lumpur (Jenayah 3) ke Mahkamah Tinggi Kuala Lumpur (NCvC 2) itu dikeluarkan oleh Ketua Hakim Malaya Datuk Seri Azahar Mohamed yang akan berkuatkuasa pada 1 Mac ini.
Sementara itu, seorang peguam Muhammad Amin Abdullah ketika dihubungi mengesahkan terdapat surat pekeliling tersebut bertarikh 22 Januari yang disampaikan oleh Setiausaha Badan Peguam Malaysia A G Kalidas.
Dalam pada itu Pejabat Ketua Pendaftar Mahkamah Persekutuan Malaysia (PKPMP) ketika dihubungi mengesahkan mengenai pertukaran hakim tersebut.
Menurut PKMP, pertukaran itu adalah amalan biasa untuk hakim-hakim.

“Mohd. Nazlan sebelum ini merupakan Hakim Mahkamah Tinggi Komersial sebelum berpindah ke Mahkamah Tinggi Jenayah dan mempunyai pengalaman serta kepakaran dalam hal-hal berkaitan kes sivil dan komersial.
“Sebarang kes jenayah yang telah didengar oleh Mohd. Nazlan akan diterus didengar sehingga selesai walaupun selepas tarikh kuat kuasa pertukaran pada 1 Mac nanti, ” katanya.
Pada 28 Julai tahun lalu, Mohd. Nazlan menjatuhkan hukuman penjara 12 tahun dan denda RM210 juta terhadap Najib selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn. Bhd.
Meskipun dipindahkan, Mohd. Nazlan masih perlu mendengar dan memutuskan penghakimannya bagi kes-kes lain yang telah ditetapkan antaranya keputusan kes membabitkan bekas Pengerusi Felda, Tan Sri Mohd. Isa Abdul Samad yang didakwa atas pertuduhan rasuah pada 3 Februari ini.
Selain itu ialah kes lucut hak 1 Malaysia Development Berhad (1MDB) bernilai AS$340 juta ke atas PetroSaudi International Limited. – K! ONLINE


DBKL lakukan Operasi Sanitasi Awam di sekitar ibu negara
23 Januari 2021, 2:59 pm
PETALING JAYA – Dewan Bandaraya Kuala Lumpur (DBKL) melakukan Operasi Sanitasi Awam nyahkuman Covid-19 di sekitar ibu negara pagi tadi.
Menurut status yang dimuat naik di Facebook DBKL, operasi tersebut turut dibantu oleh anggota daripada Jabatan Bomba dan Penyelamat Wilayah Persekutuan Kuala Lumpur.
“Tumpuan utama operasi adalah di kawasan tumpuan awam dan guna sama.
“Antara kawasan yang terlibat ialah di Jalan Bangsar, Jalan Pantai Baharu, Jalan Riong dan kawasan sekitarnya,” jelasnya.
Tambahnya, DBKL juga menghargai kerjasama orang awam, penduduk setempat dan para peniaga semasa operasi tersebut dilakukan. – K! ONLINE


Azhar, YY Pang Racing berpisah
Oleh MUHAMMAD HELMEE RAMLI

23 Januari 2021, 1:20 pm
PELUMBA IPONE Yamaha YY Pang Racing, Azhar Abdul Jalil akhirnya mengambil keputusan berpisah daripada pasukan itu tahun ini selepas 12 musim bersama mengharungi Kejuaraan Cub Prix Malaysia sejak tahun 2010.
Begitupun, Azhar, 28, tetap meluahkan hasrat untuk meneruskan karier perlumbaannya dengan kini dalam proses perbincangan dengan beberapa pasukan lain untuk menghadapi saingan musim 2021.
“Saya agak keberatan untuk berpisah dengan pasukan YY Pang tetapi saya yakin pertukaran ini akan memberi perkembangan positif kepada karier saya. Buat masa ini, saya masih di tahap perbincangan dengan beberapa pasukan lain,” kata Azhar dalam satu kenyataan semalam.
Sementara itu, Principal IPONE Yamaha YY Pang, Pang Yoke You atau dikenali sebagai YY Pang mengucapkan selamat maju jaya kepada Azhar dalam usahanya mengembangkan karier perlumbaan bersama pasukan baharu selepas ini.
“Kami berbangga berpeluang bekerjasama dengan Azhar selama 12 tahun. Dia adalah seorang pelumba senior yang peramah dan tidak kedekut untuk berkongsi ilmu pengetahuan,” jelasnya.
Sebagai rekod, Azhar memulakan karier Cub Prix pada 2007 menerusi perlumbaan Yamaha Super Series sebelum secara rasminya menyertai barisan pelumba YY Pang Racing tiga tahun kemudian.

Penghijrahan itu membawa tuah apabila Azhar berjaya menghadiahkan gelaran juara kategori Wira kepada pasukan YY Pang Racing pada tahun yang sama.
Sejak itu, Azhar dan YY Pang Racing berkembang dengan melangkah menyertai kategori CP 115, CP 130 dan CP 150 selain pernah melakar beberapa kejayaan serta meraih pelbagai kedudukan podium sepanjang tempoh 12 tahun tersebut.


Yakult bakal bawa pemain muda TFC ke Jepun
Oleh KOSMO!

23 Januari 2021, 1:05 pm
PENGELUAR minuman probiotik, Yakult (Malaysia) Sdn. Bhd. (Yakult) terus mengukuhkan tapak sebagai pemain industri Liga Malaysia (Liga M) selepas menyuntik tajaan RM380,000 kepada Terengganu FC (TFC).
Pengarah Urusan Yakult, Hiroshi Hamada berkata, pihaknya tertarik untuk menjadi rakan penaja TFC pada musim ini setelah melihat komitmen kelab itu membangunkan program di peringkat akar umbi.
Beliau berkata, kerjasama itu akan membuka jalan buat pemain berbakat TFC mengikut jejak penyerang muda negara, Hadi Fayyadh Abdul Razak untuk beraksi di negara Matahari Terbit.
“Kami bersetuju untuk menghantar sekurang-kurangnya seorang pemain muda TFC untuk berlatih dan mendapat tempat bersama pasukan di Jepun.
“Jika dilihat, bilangan pemain Thailand dan Vietnam yang memasuki pasaran Liga Jepun semakin meningkat. Oleh itu. Malaysia juga memerlukan lebih ramai Hadi Fayyadh,” katanya selepas menandatangani perjanjian kerjasama dengan TFC di Kuala Nerus kelmarin.
Hamada berkata, perancangan untuk membantu pemain muda Terengganu beraksi di Liga J adalah selaras dengan misi Yakult untuk terlibat dalam industri bola sepak Malaysia terutama dalam pembangunan akar umbi.

Beliau menambah, kerjasama berkenaan juga membolehkan TFC memperoleh sentuhan daripada jurulatih Jepun.
“Barisan jurulatih Jepun itu akan dibawa untuk berkongsi maklumat, idea dan menurunkan ilmu kepada skuad akademi serta pelapis TFC.
“Pemain pelapis TFC terpilih bukan sahaja akan diterbangkan untuk berlatih di Jepun malah jurulatih Jepun akan berkunjung ke Terengganu untuk menunjuk ajar mereka,” katanya.
Hamada berkata, banyak program telah diatur untuk pasukan bawah 12 tahun (B-12) sehingga B-21 TFC dan beliau berharap pandemik Covid-19 di peringkat global tidak berpanjangan.


KDA FC tidak goyah hadapi saingan AFC
Oleh KOSMO!

23 Januari 2021, 1:10 pm
Oleh MOHD. RAFIE AZIMI
KEDAH Darul Aman FC (KDA FC) tidak akan goyah sebaliknya bersedia sepenuhnya untuk bersaing pada Piala Konfederasi Bola Sepak Asia (AFC) musim ini.
Pengendalinya, Aidil Sharin Sahak berkata, beliau secara peribadi tidak mempunyai masalah dengan sebarang format pertandingan yang difikirkan terbaik untuk dilaksanakan pada kejohanan itu.
“Kalau dikatakan lebih mencabar, bukan kita saja yang akan berdepan cabaran itu sebaliknya semua pasukan lain juga sama.
“Jadi secara peribadi, saya okey dalam apa jua keadaan. Kalau bermain secara karnival pun, itu akan menjadi pengalaman berguna juga buat kami,” katanya ketika dihubungi di Alor Setar semalam.
Kelmarin, laman media sosial rasmi Persatuan Bola Sepak Tajikistan (FAT) mendedahkan, saingan peringkat kumpulan ACL 2021 akan berlangsung pada 14 April 2021 hingga 30 April 2021 bagi Zon Barat manakala zon timur pula bermula 21 April hingga 7 Mei depan.

Pendedahan itu menimbulkan cakap-cakap mengenai kemungkinan penggunaan format yang sama bagi pentas Piala AFC melibatkan KDA FC dan Terengganu FC.
Mengulas mengenai persediaan pasukan, Aidil berkata, ketika ini kecergasan pemain terus dipantau meskipun mereka tidak dibenarkan menjalani latihan secara bersemuka.
“Sebelum Perintah Kawalan Pergerakan Bersyarat (PKPB) dilaksanakan di Kedah, kami sempat berlatih beramai-ramai termasuk bersama beberapa pemain baharu dan import. Kesemua mereka memberikan yang terbaik terutamanya dari pada sudut komitmen dan kecergasan.
“Walaupun masih di peringkat awal, namun saya dapat ‘menghidu’ sesuatu yang elok iaitu kami memiliki sebuah pasukan di mana para pemain junior dan senior mampu bergandingan dengan cukup baik,” katanya.


Budak 4 tahun mahu tumbuk muka Boris Johnson
Oleh KOSMO!

23 Januari 2021, 2:00 pm
LONDON – Sebuah klip video memaparkan seorang budak lelaki berumur empat tahun mengugut mahu menumbuk muka Perdana Menteri Britain, Boris Johnson sekiranya perintah berkurung koronavirus dilanjutkan, menjadi tular di internet.
Akhbar The Sun UK melaporkan, kanak-kanak bernama Marley itu geram apabila diberitahu ibunya bahawa kelas renang dibatalkan kerana pelaksanaan perintah berkurung Covid-19 di England.
“Marley bertanya kepada saya baru-baru ini sama ada dia boleh pergi berenang.
“Saya memberitahunya tidak boleh kerana Boris (Johnson) telah melanjutkan perintah berkurung selama beberapa minggu lagi. Dia kemudian berkata, boleh saya hantar video kepada Boris?” kata ibunya, Harmony Brandon, 25, yang menetap di Essex, England.
Menurut Harmony, video itu tular kerana ramai penduduk Britain juga geram dan mempunyai sentimen serupa.
Setakat ini, rakaman itu mencatatkan lebih 30,000 tontonan di TikTok.

“Hello Boris Johnson. Sekiranya kamu melanjutkan lagi perintah berkurung, saya akan pergi ke rumah kamu untuk tumbuk kamu, gigit dan tumbuk muka kamu,” kata Marley dalam klip video tersebut.
Harmony berkata, dia dan pasangannya, Alex, 28, gelak besar mellihat rakaman video tersebut.
“Kami tidak boleh berhenti ketawa,” katanya. – Agensi


Sekali lagi, Shuk curangi isteri
Oleh KOSMO!

23 Januari 2021, 12:38 pm
PETALING JAYA – Pergolakan rumah tangga Shuk Sahar sekali lagi menjadi perhatian ramai selepas isterinya mendedahkan kecurangan juruhebah Hot FM itu yang berkunjung di rumah wanita lain.
Pendedahan berani tersebut dikongsikan sendiri Rossalennah Natassiah Asshaferah menerusi beberapa hantaran yang dimuat naik menerusi Intagramnya.
Dia mendedahkan Shuk masih menjalinkan hubungan dengan wanita sama sebelum ini.
“Selama ni aku diam, sabar dan bertahan. Diam demi menjaga aib suami. Tapi semakin lama diam mereka semakin menyakitkan hati.
“Satu sibuk mengejar bujang, yang bujang tak sedar diri buktikan dia tak bersalah dan tak ganggu rumah tangga orang,” tulisnya.
Tambah Rossalennah, dia juga bertindak menerjah ke rumah wanita terbabit untuk meminta suaminya pulang ke rumah, namun terpaksa beredar dengan perasaan hampa kerana wanita berkenaan mendakwa Shuk tiada di situ.

Tindakan dia menerjah itu juga dirakam dan dikongsi Rossa dalam sebuah rakaman video yang memaparkan seorang memberitahu Shuk tiada di rumahnya dan meminta dia membawa pulang sepasang kasut lelaki yang dipercayai milik Shuk.
“Allah SWT itu maha adil naluri isteri tak pernah salah. Aku dah merayu menangis depan pintu minta belas kasihan, kau usir aku.
“Kau campak kasut Shuk depan aku suruh bawa balik. Apa dosa aku sampai aku kamu buat macam ni dan terima kasih kerana dah tinggalkan aku dengan anak-anak.
“Aku dah bertahan sampai saat ini menutup segala cela yang buruk demi masa depan anak-anak. Malam ni perjalanan aku jauh sangat, orang lain tidur, aku berkeliaran cari laki aku dimana,” katanya lagi.

Shuk bersama isteri dan anak-anak.
Sementara itu, Rossalennah mendakwa dia kecewa apabila suaminya tidak bercakap benar demi mempertahankan hubungan bersama wanita lain.
“Kau setiap hari balik menipu aku, kau buat aku dan anak-anak macam tak ada perasaan. Aku dah melutut merayu dengan kau tolong balik pada kami, tapi apa kau buat malam ni?.
“Kaki kau pun aku dah cium minta ampun supaya kau balik dengan aku dan anak-anak, esoknya kau buat lagi dan tak ada rasa bersalah pun dalam diri kau, ” katanya.
Terdahulu, Shuk sebelum ini pernah dikaitkan bermain kayu tiga dengan wanita sama sekitar Julai tahun lalu.
Bagaimanapun, pada waktu tersebut perlakuan curang Shuk sudah diketahui oleh isterinya dan Rossalennah dikatakan pernah berbincang secara baik dengan wanita terbabit.
Malah, Shuk juga pernah membuat permohonan maaf secara terbuka kerana berlaku curang serta mendapat kemaafan daripada isterinya tahun lalu.
Difahamkan, wanita yang sedang menjalin hubungan Shuk itu pernah terlibat dalam kontroversi dipukul bekas kekasihnya iaitu penyanyi kumpulan Hyper Act, Kecik sekitar tahun 2017.
Shuk mendirikan rumah tangga dengan Rossalennah Natassyiah Asshaferah pada 2015 dan dikurniakan dua cahaya mata perempuan, Nur Qurratu Ain, 4, dan Nur Assyifatu Aimi yang kini berumur setahun. – K! ONLINE


Pemandu maut treler langgar Perodua Myvi sebelum terbabas dan terbalik
Oleh MOHAMAD FAHD RAHMAT

23 Januari 2021, 11:29 am
KLUANG – Seorang pemandu lori treler maut selepas terbabit dengan kemalangan dengan Perodua Myvi dalam kejadian di Kilomter 85 Lebuh Raya Utara-Selatan, arah Selatan malam semalam.
Dalam kejadian pada pukul 8.46 malam itu, mangsa dikenali sebagai K. Krishnan, 66, maut akibat parah di anggota badan kerana tersepit di bawah lori.
Difahamkan, kedua-dua kenderaan dalam perjalanan dari arah Kuala Lumpur menuju ke Johor Bahru sebelum sebuah treler yang dipandu mangsa hilang kawalan dan merempuh belakang kereta Perodua Myvi.
Akibat pelanggaran itu, treler terbabas memasuki parit di bahu kiri jalan lalu terbalik dan mangsa terperangkap di dalam tempat pemandu kenderaan terbabit.
Menurut Komander Operasi, Pegawai Bomba Kanan II, Khairul Nizam Aresat, sejurus menerima panggilan kecemasan, seramai 16 anggota dari Balai Bomba dan Penyelamat (BBP) Yong Peng dibantu BBP Ayer Hitam dikejarkan ke lokasi kejadian.
“Pemandu Perodua Myvi dikenali sebagai Muhamad Naim Muhamad Hata, 29, yang cedera dihantar ke hospital berdekatan dengan menggunakan jentera EMRS.

“Bomba mengeluarkan mangsa yang tersepit di bawah lori dengan menggunakan peralatan khas dan dibantu sebuah kren orang awam.
“Mangsa berjaya dikeluarkan dan telah disahkan meninggal dunia oleh Pembantu Pegawai Perubatan (KKM) dan seterusnya diserahkan kepada Polis untuk tindakan selanjutnya,” katanya ketika dihubungi hari ini.
Punca kemalangan masih lagi dalam siasatan.-K! ONLINE


Hilang keinginan cari gol – Wijnaldum
Oleh KOSMO!

23 Januari 2021, 11:49 am
LIVERPOOL – Pemain tengah Liverpool, Georginio Wijnaldum mengakui dia dan rakan sepasukannya tidak begitu ‘ghairah’ untuk mencari gol ketika dikejutkan oleh Burnley awal pagi semalam.
Menurut Wijnaldum, kegagalan Liverpool mendapatkan jaringan dalam empat perlawanan terakhir adalah disebabkan mereka semakin hilang naluri untuk ‘memusnahkan’ pasukan lawan terutama di kawasan 20 meter dari pintu gol.
“Ia keputusan yang sukar. Sebelum perlawanan kami bersemangat untuk menentang Burnley. Kami mahu menguasai bola dan keseluruhan perlawanan.
“Kami mencipta banyak peluang menjaringkan gol tetapi malangnya ia tidak berlaku. Kami tidak begitu kemas dan mereka berjaya mendapatkan sepakan penalti.
“Kami mempunyai peluang yang 100 peratus mampu melakukan jaringan. Sekarang kami berdepan situasi yang sulit untuk menjaringkan gol. Sukar untuk diterangkan keadaan kami ketika ini dan mereka di luar menganggap kami mula hilang keyakinan.
“Tetapi, saya fikir kami masih mampu melakukannya. Anda membuat percubaan ke arah penjaga gol dan mendapat peluang yang banyak tetapi kami tidak sepenuh hati ingin menjaringkan gol.

“Kami perlu melupakan seketika kemahuan untuk mempamerkan aksi menarik tetapi memberikan persembahan untuk menang. Aksi seterusnya menentang Manchester United dan kami perlu cuba untuk memenanginya,” katanya.
Liverpool bakal berdepan United pada aksi pusingan keempat Piala FA awal pagi Isnin di Old Trafford sebelum bertemu Tottenham Hotspur pada aksi liga pada 29 Januari nanti. – AGENSI


Doa yang baik-baik – Azwan Ali
Oleh MOHD. HAIKAL ISA

23 Januari 2021, 11:36 am
PETALING JAYA – Mengambil pendekatan mendiamkan diri selepas dipanggil Jabatan Siasatan Jenayah (JSJ) Bukit Aman bagi membantu siasatan berhubung satu klip video memperlekehkan pengisytiharan darurat proklamasi oleh Yang di-Pertuan Agong, Azwan Ali akhirnya kembali ‘berkicau’ dalam iTwitter.
“Rindu bagai nak gila. Seminggu tak aktif. Sekarang bukan waktu berhibur. Muhasabah semua.
“Bertabah ya semua. Kita tiada pilihan. Doa yang baik-baik. Insya-Allah,” ciap Azwan atau nama lengkapnya, Mohamed Azwan Ali, 54, melalui Twitter.
Terdahulu, pengacara program Lagu Cinta Kita musim ke-2 itu dipanggil polis selepas Pengarah JSJ, Datuk Huzir Mohamed memaklumkan, klip video berdurasi 41 saat berhubung perkara berkenaan telah ditularkan dalam Facebook oleh pemilik akaun yang dikenali sebagai Zai Mikail pada 12 Januari lalu.
Menurut Huzir, siasatan masih diteruskan bagi mengenal pasti pemilik akaun Facebook yang telah memuat naik dan menularkan klip video tersebut.
Katanya, orang ramai digesa menjadi pengguna media sosial yang bijak, berhemah dan tidak menggunakan platform tersebut sehingga boleh mendatangkan kegetaran awam serta menganggu gugat keharmonian negara.

“Tindakan tegas tanpa kompromi akan diambil terhadap mana-mana individu yang sengaja mengancam keselamatan dan ketenteraman awam,” ujarnya. – K! ONLINE


Dyche enggan panjangkan isu bersama Klopp
Oleh KOSMO!

23 Januari 2021, 12:52 pm
LIVERPOOL – Pengurus Burnley, Sean Dyche enggan memanjangkan isu pertengkarannya dengan Jurgen Klopp ketika pasukannya berjaya menewaskan Liverpool 1-0 di Anfield awal pagi semalam.
Menurutnya, konfrantasi bersama pengurus dari Jerman itu adalah perkara biasa dan tidak ada yang perlu diperbesarkan.
Kemarahan kedua-dua pengurus itu memuncak sebaik wisel aksi separuh masa pertama dibunyikan ekoran insiden yang berlaku di atas padang sebelum itu dan pertengkaran mulut itu berlaku ketika mereka berada di dalam terowong menuju ke bilik persalinan.
Insiden itu berlaku ketika perlawanan berada di penghujung babak pertama apabila Fabinho dilihat menyepak Ashley Barnes menyebabkan dia dilayangkan kad kuning.
Ini menyebabkan Dyche tidak berpuas hati dengan keputusan itu, sekali gus menimbulkan kemarahan Klopp.
“Tidak ada yang luar biasa. Ia hanyalah melibatkan dua pengurus yang mahu memenangi perlawanan,” katanya.

Keputusan itu menyaksikan Burnley menamatkan kemarau kemenangan menentang Liverpool di Anfield untuk tempoh 46 tahun, selain meleburkan rekod 68 perlawanan tanpa kalah The Reds di laman sendiri.
Kemenangan tersebut juga membolehkan Burnley sedikit lega apabila memiliki kelebihan tujuh mata berbanding tiga pasukan terbawah yang berada pada zon penyingkiran.
“Mereka selalu menghadirkan ancaman tetapi kami lebih cemerlang dan konsisten.
“Saya sangat gembira melihat penjaga gol dan pemain pertahanan memberikan fokus sepenuhnya untuk menghalang mereka,” jelasnya. – AGENSI


Dedah TAC, guru rugi RM27,550
Oleh KOSMO!

23 Januari 2021, 11:43 am
Oleh MOHD. SHAHRULANOOR ISHAK
KUANTAN – Guru wanita berusia 57 tahun kerugian RM27,550 selepas mendedahkan nombor kod pengesahan transaksi (TAC) perbankan online ketika kejadian semalam.
Ketua Jabatan Siasatan Jenayah Komersial Pahang, Superintenden Mohd. Wazir Mohd. Yusof berkata, mangsa dihubungi suspek yang menyamar anggota polis Khamis lalu.
“Semasa berada di tempat kerja, mangsa menerima panggilan daripada talian 014-7408607 yang perkenalkan diri sebagai pegawai polis Ibu Pejabat Kontinjen Pahang.
“Suspek beritahu mangsa ada akaun bank yang digunakan untuk aktiviti pengubahan wang haram,” katanya menerusi kenyataan kepada media di sini hari ini.
Mohd. Wazir menambah, suspek tersebut juga meminta guru wanita itu menyerahkan nombor TAC sebelum menamatkan perbualan telefon.

“Semalam, mangsa melakukan urusan perbankan di kaunter dan mendapati RM11,000 dipindahkan kepada sebuah akaun milik individu tidak dikenali.
“Selain itu, mangsa menyemak akaun di sebuah bank yang lain pula dan mendapati RM16,550 turut lesap dipindahkan ke dalam akaun individu lain,” katanya.
Mangsa membuat laporan di Ibu Pejabat Polis Daerah Raub semalam dan kes disiasat mengikut Seksyen 420 Kanun Keseksaan. – K! ONLINE.


Sindiket seludup rokok tanpa cukai di P. Pinang tersungkur
Oleh NOOR HASLIZA NUSI

23 Januari 2021, 12:13 pm
GEORGE TOWN – Polis berjaya menumpaskan satu sindiket penyeludupan rokok tanpa cukai bernilai lebih RM1 juta di negeri ini selepas menyerbu lima lokasi berasingan di sekitar pusat bandar raya ini petang semalam.
Dalam operasi bermula pukul 3 petang itu, seramai tiga lelaki warga tempatan berusia 31 hingga 40 tahun diberkas dengan rampasan kira-kira sebanyak 142 kotak rokok tanpa cukai.
Operasi tersebut dijalankan anggota Jabatan Keselamatan Dalam Negeri dan Ketenteraman Awam (KDNKA) Bukit Aman dengan kerjasama polis kontinjen Pulau Pinang.
Pengarahnya, Datuk Seri Abd. Rahim Jaafar ketika dihubungi Kosmo! di sini mengesahkan laporan tersebut dan berkata, serbuan dilakukan hasil risikan polis dan maklumat orang awam.
“Siasatan lanjut sedang dijalankan bagi mengenal pasti sumber bekalan rokok diperoleh termasuk saki-baki sindiket yang beroperasi di Pulau Pinang.
“Kita percaya, rokok-rokok tersebut untuk dipasarkan kepada pelanggan di sekitar kawasan Utara termasuk Pulau Pinang,” katanya hari ini.

Beliau memberitahu, dalam operasi tersebut polis turut merampas wang tunai bernilai RM983,000 bersama beberapa buah kenderaan seperti kereta, van dan lori dengan nilai RM240,000.
“Turut dirampas adalah hidupan liar yang dilindungi iaitu memerang dan burung di sebuah kediaman salah seorang suspek tersebut,” jelasnya.
Tambah beliau, kesemua suspek kini ditahan bagi membantu siasatan mengikut Seksyen 135 (1)(d) Akta Kastam 1967. – K! ONLINE.


9 ekor lembu mati dirempuh di LPT2
Oleh NIK NUR IZZATUL HAZWANI NIK ADNAN

23 Januari 2021, 11:34 am
KEMAMAN – Dua buah kereta mengalami kerosakan teruk apabila gagal mengelak dan merempuh sembilan ekor lembu di Kilometer 291.1 Lebuhraya Pantai Timur 2 (LPT2) berhampiran Kijal di sini mati tadi.
Dalam kejadian pada pukul 8.30 malam itu, kesemua sembilan ekor lembu yang dilanggar terbabit mati bergelimpangan di atas lebuh raya berkenaan.
Ketua Polis Daerah Kemaman, Superintendan Hanyan Ramlan berkata, sewaktu kejadian, kedua-kedua kereta terlibat iaitu Proton Saga dan Volvo sedang menghala ke arah Kuala Terengganu dari
Kuantan, Pahang.
“Sewaktu tiba di lokasi kejadian, kedua-dua kereta berkenaan gagal mengelak lalu merempuh kesemua sembilan lembu yang berada di tengah-tengah laluan lebuh raya berkenaan.
“Impak daripada rempuhan itu menyebabkan bahagian hadapan dan belakang kereta Proton Saga yang dipandu seorang wanita berusia 28 tahun mengalami kerosakan teruk selain tangki air enjin kenderaan tersebut turut pecah,” katanya kepada Kosmo! di sini hari ini.
Hanyan berkata, bahagian hadapan kereta Volvo dipandu seorang lelaki berusia 46 tahun yang berada di belakang juga remuk teruk akibat perlanggaran berkenaan.

Beliau berkata, pemandu dua kereta terlibat terselamat tanpa sebarang kecederaaan. – K! ONLINE.


The Mall, Mid Valley Southkey ditutup sementara
Oleh AHMAD SHAHERMAN SHAMSURI

23 Januari 2021, 12:28 pm
PETALING JAYA – Pusat beli-belah, The Mall, Mid Valley Southkey, Johor Bahru ditutup sementara bermula hari ini berikutan terdapat kes berkaitan Covid-19 di premis itu.
Menurut satu kenyataan yang dikeluarkan pihak pengurusan pusat beli-belah terbabit, penutupan itu adalah bagi memberi laluan kepada kerja-kerja sanitasi di semua kawasan dalam premis terbabit.
Katanya, pemberitahuan mengenai pembukaan semula premis itu akan dibuat di saluran rasmi dalam masa terdekat.
“Kami ingin meyakinkan pelanggan, penyewa, dan pengunjung The Mall, Mid Valley Southkey bahawa kesihatan dan keselamatan mereka sangat penting.
“Kami juga akan menyalurkan sebarang informasi terkini dan kemas kini yang diperlukan kepada penyewa serta orang ramai,” katanya di sini hari ini.
Tambah kenyataan itu, pihaknya berharap dapat menyambut semua pelanggan dan penyewanya kembali ke The Mall, Mid Valley Southkey secepat mungkin.-K! ONLINE.


Vaksin taknak percaya, Neelofa Kardashian Kelantan percaya pula – Neelofa
Oleh MOHD. HAIKAL ISA

23 Januari 2021, 11:52 am
PETALING JAYA – Selebriti dan usahawan terkenal, Neelofa berkongsi satu ciapan rawak yang menggelikan hati tentang dakwaan orang ramai bahawa keluarganya adalah ‘Kardashian Kelantan’.
Turut serta dengan frasa ‘vaksin taknak percaya’ yang sohor kini sejak pertengahan minggu lalu di Twitter, Neelofa atau nama lengkapnya, Noor Neelofa Mohd. Noor, 31, tidak terkecuali muncul dengan ‘kreativiti’ frasa sendiri.
“Vaksin taknak percaya, Neelofa Kardashian Kelantan percaya pula,” ciap pengasas syarikat pengeluar tudung jenama Naelofar itu beserta tanda pagar, #siscuba.
Terdahulu, adik Neelofa, Athisha Khan turut memberi pendapatnya apabila masyarakat sewenang-wenangnya melabel keluarganya sebagai ‘Kardashian Kelantan’ kerana banyak drama yang berlaku dalam keluarga tersebut.
Melalui video blogging yang dimuat baik dalam YouTube miliknya baru-baru ini, Athisha, 23, gelaran itu boleh diberikan kepada sesiapa sahaja dan dia tidak mempunya kuasa untuk mengawal apa yang ingin diperkatakan ramai.
“Saya tak peduli apa orang cakap kerana kalau saya peduli, saya mungkin hanya akan terlantar di atas katil tak berbuat apa-apa satu hari fikir pasal benda yang di luar kawalan saya. Orang boleh cakap apa yang mereka nak,” katanya.

Kardashian merupakan keluarga elit di Hollywood yang bergelar jutawan dan mempunyai program realiti sendiri berjudul keeping Up with the Kardashians. – K! ONLINE.


550 individu langgar SOP ditahan
Oleh ZULKIFLI MANZOR

24 Januari 2021, 6:47 pm
PETALING JAYA – Seramai 550 individu ditahan atas kesalahan ingkar Prosedur Operasi Standard (SOP) Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu seramai 499 individu dikompaun, 42 direman, manakala sembilan lagi dijamin.
“Kesalahan direkodkan tidak memakai pelitup muka (130), gagal menyediakan peralatan merekod butiran pelanggan (112), tiada penjarakan fizikal (68), rentas daerah/negeri tanpa kebenaran (54),” katanya dalam satu kenyataan hari ini.
Ismail Sabri berkata, tindakan itu diambil selepas Task Force Operasi Pematuhan diketuai Polis Diraja Malaysia (PDRM) membuat sebanyak 57,350 pemeriksaan.
Menurut beliau, seramai 11,657 anggota membuat pemantauan di 3,731 pasar raya 5,432 restoran, 2,135 penjaja, 1,347 kilang, 3,226 bank dan 552 pejabat kerajaan.
Kata beliau, turut dipantau adalah 970 terminal pengangkutan darat, terminal pengangkutan air (219) dan terminal pengangkutan udara (75). – K! ONLINE


Lanun bunuh seorang kelasi, culik 15 yang lain
Oleh KOSMO!

24 Januari 2021, 9:02 pm
ANKARA, Turki – Sekumpulan lelaki bersenjata membunuh seorang kelasi Azerbaijan dan menculik 15 kru Turki daripada sebuah kapal kargo Turki di perairan Nigeria, lapor agensi berita Anadolu hari ini.
Hanya tinggal tiga anak kapal untuk melayarkan kapal berkenaan, Mozart, milik sebuah syarikat Turki, kata Anadolu.
Saluran berita Turki, NTV bercakap dengan seorang kelasi yang berada di atas kapal tersebut. Dia berkata, sebilangan anak kapal itu cedera.
Mozart belayar dari hab ekonomi Nigeria, Lagos menuju ke bandar Cape Town di Afrika Selatan apabila ia dinaiki kumpulan lanun semalam. Kapal itu kini tiba di Pelabuhan Port-Gentil, Gabon.
“Penjahat,  lanun yang menculik warganegara Turki belum menghubungi kami. Lanun ini akan membuat komunikasi pada suatu ketika untuk menyatakan tuntutan mereka,” kata Menteri Luar Turki,  Mevlut Cavusoglu kepada NTV.
Sementara itu, serangan lanun ke atas kapal-kapal meningkat 20 peratus tahun lalu dengan sejumlah 195 insiden berkaitan lanun dan rompakan bersenjata dilaporkan, meningkat berbanding 162 pada 2019.

Daripada 135 kelasi yang diculik di seluruh dunia tahun lalu, 130 kejadian direkodkan di Teluk Guinea iaitu kawasan berkeluasan ribuan kilometer dari Senegal hingga ke Angola. – AFP


Remaja maut dalam kejadian langgar lari
Oleh WAT KAMAL ABAS

24 Januari 2021, 8:33 pm
BAGAN SERAI – Seorang remaja lelaki berusia 17 maut selepas terlibat dalam kemalangan langgar lari di Batu 10 Jalan Kerian, Semanggol di sini hari ini.
Dalam kejadian kira-kira pada pukul 11 pagi itu, mangsa, J. Guhanesh yang mengalami kecederaan parah di bahagian kepala itu disahkan meninggal dunia ketika dirawat di Hospital Taiping.
Ketua Polis Daerah Kerian, Superintendan Mazuki Mat berkata, siasatan awal mendapati remaja yang menunggang motosikal jenis Suzuki FD 110KS itu sedang menghala ke arah pekan Semanggol.
“Tiba di lokasi kejadian, mangsa dipercayai dilanggar di laluannya oleh sebuah kenderaan yang hilang kawalan dan memasuki laluan mangsa.
“Kenderaan yang melanggar mangsa bagaimanapun sehingga kini belum tampil membuat laporan di mana-mana balai polis berhampiran,” katanya ketika dihubungi hari ini.
Tambah Mazuki, remaja berkenaan yang cedera parah di kepala kemudian dibawa ke Hospital Taiping untuk rawatan lanjut sebelum disahkan meninggal dunia ketika sedang dirawat di wad kecemasan pada pukul 2.30 petang.

“Hasil bedah siasat mendapati punca kematian disebabkan kecederaan parah yang dialami oleh mangsa di beberapa bahagian kepala ketika terbabit dalam kemalangan itu.
“Kes disiasat di bawah Seksyen 41(1) Akta Pengangkutan Jalan 1987,” katanya.-K!ONLINE


Saya beri nafkah anak-anak setiap bulan tanpa gagal – Aidil Zafuan
Oleh MOHAMMAD SHAHEMY AZMI

24 Januari 2021, 8:11 pm
PETALING JAYA – Bekas suami kepada pelakon Rita Rudaini, Mohd. Aidil Zafuan menjawab tuduhan segelintir netizen yang mendakwa dirinya mengabaikan tanggungjawab membayar nafkah kepada anak-anaknya selama ini.
Menerusi satu perkongsian dalam Instagram, pemain kelab bola sepak Johor Darul Takzim (JDT) itu turut mempunyai bukti pembayaran dan atas alasan tersebut, orang ramai tidak harus sewenang-wenangnya mengeluarkan kata-kata yang boleh menjatuhkan fitnah terhadap dirinya.
“Assalamualaikum untuk maklumat para netizen dan pengikut yang dikasihi. Saya di sini ingin membuat sedikit penjelasan.
“Untuk pengetahuan semua, kenyataan ini bukanlah untuk mengeruhkan keadaan mahu pun mencari kesalahan sesiapa Sudah cukup saya berdiam diri selama ini.
“Saya telah memberi nafkah kepada anak-anak saya pada setiap bulan tanpa gagal yang telah ditetapkan oleh mahkamah. Saya ada semua bukti pembayaran ke dalam akaun. Seharusnya pihak di sebelah sana (pihak Rita Rudaini) sedia maklum bahawa nafkah telah pun diterima pada setiap bulan,” ujarnya.
Dalam perkongsian tersebut, Aidil juga memberitahu bahawa selama ini dia dituduh tidak pernah memberi nafkah untuk dua orang anaknya, Airit Rayyan Rizqin, 11 dan Airit Qaqa Arjuna, 9.

“Saya difahamkan pihak di sebelah sana tidak menerangkan perkara yang sebenar sehingga menimbulkan keraguan orang ramai terhadap saya dan mengatakan bahawa saya seorang bapa yang tidak bertanggungjawab membayar nafkah kepada anak-anak,” katanya dalam hantaran tersebut.
Pada masa sama, pemain berusia 34 tahun itu turut memaklumkan, dia berhak menyatakan setiap tanggungannya kepada Lembaga Hasil Dalam Negeri (LHDN) termasuklah pembayaran nafkah anak-anaknya.
Menjelaskan lebih lanjut, Aidil menegaskan tanggungjawabnya sebagai bapa seharusnya menjadi urusan pihaknya dan bekas isteri sahaja.
“Adalah tidak manis urusan keluarga dihebahkan kepada orang ramai. Anda semua sedia maklum yang selama ini saya banyak berdiam diri daripada mengeluarkan sebarang kenyataan dan tuduhan.
“Bukan takut tetapi saya tidak suka bercerita kerana saya tahu akan impak sosial media pada masa akan datang untuk anak-anak yang sedang membesar,” jelas Aidil.
TANGKAP layar InstaStory Aidil menjelaskan keadaan sebenar bahawa dia tidak pernah culas membayar nafkah anak.
Aidil turut memberi amaran kepada mana-mana pihak yang cuba mengeluarkan sebarang kenyataan berbaur fitnah, penghinaan dan cacian tanpa bukti kukuh. Jika tidak, tindakan serius akan diambil.
“Saya tidak akan teragak-agak untuk mengambil sebarang tindakan. Saya juga manusia biasa yang tidak lari daripada melakukan kesalahan.
“Saya juga telah memaafkan kepada sesiapa yang memberi komen sebelum ini dan menganggap mereka tidak tahu perkara yang sebenar,” tegasnya.
Terdahulu pada 2017, semua kes mahkamah membabitkan tuntutan nafkah anak, mutaah dan edah Rita daripada Aidil telah diputuskan.
Mahkamah memerintahkan Aidil membayar RM3,000 sebulan pada Januari 2015, manakala untuk tuntutan mutaah, dia diperintah membayar RM30,000 pada Oktober 2015.
Rita dan Aidil bernikah secara rahsia pada Februari 2008 di Songkhla, Thailand dan sah bercerai di Mahkamah Rendah Syariah Seremban, Negeri Sembilan, September 2013.


Tujuh kesan tembakan punca kematian gajah Pigmy Borneo
Oleh IVAN AMIRUL

24 Januari 2021, 7:44 pm
KINABATANGAN – Polis daerah ini mengesahkan punca kematian gajah Pigmy Borneo di sebuah ladang kelapa sawit di Kampung Imbak, Tongod Rabu lalu akibat tujuh tembakan menembusi otak gajah terbabit.
Ketua Polis Daerah Kinabatangan, Superintendan Dzulbaharin Ismail berkata, ia adalah hasil bedah siasat dijalankan oleh unit Veterinar Sepilok yang menjalankan siasatan penuh ke atas bangkai haiwan terlindung itu.
“Pihak veterinar turut berjaya mengeluarkan empat butir serpihan peluru dari tengkorak gajah berkenaan dan siasatan di tempat kejadian juga mendapati bangkai gajah itu ialah gajah jenis Pigmy Borneo jantan berusia lingkungan lima hingga tujuh tahun.
“Pemeriksaan juga menunjukkan hampir keseluruhan kulit gajah malang itu dilapah manakala kepala dan kaki kanan depan juga dipercayai telah dipotong,” katanya ketika dihubungi hari ini.
Mengulas lanjut, Dzulbaharin menyatakan gajah berkenaan dipercayai mati dalam tempoh tiga hingga empat hari sebelum ia ditemui.
Beliau berkata, pemeriksaan di kawasan sekitar kemudiannya berjaya menemukan kedua belah telinga dan kaki depan bangkai gajah kira-kira pada jarak 11 meter dari bangkai itu ditemui.

“Pemeriksaan lanjut berjaya menemui kepala gajah yang ditutup dengan daun pelepah sawit dipercayai cuba disembunyikan dan kedua-dua gading gajah masih dalam keadaan baik namun belalai sudah dipotong.
“Setakat ini, kes disiasat mengikut Seksyen 25(1) Enakmen Pemeliharaan Hidupan Liar 1997,” katanya.
Terdahulu, pengurus ladang berkenaan membuat laporan polis selepas menemui bangkai seekor gajah dalam kejadian pukul 8 pagi Rabu lalu.-K!ONLINE


Majlis Presiden PN puas hati penjelasan Ordinan Darurat
Oleh NOR IDAYU BOSRO

24 Januari 2021, 11:30 pm
PUTRAJAYA – Kesemua 12 presiden parti Kerajaan Perikatan Nasional (PN) berpuas hati dengan penjelasan berhubung pelaksanaan Ordinan Darurat, pengurusan darurat dan pengurusan pandemik Covid-19.
Perdana Menteri, Tan Sri Muhyiddin Yassin berkata, perkara itu dicapai dalam mesyuarat Majlis Presiden Kerajaan PN yang berlangsung petang tadi secara dalam talian.
Beliau berkata, ahli-ahli mesyuarat berkenaan turut menerima penjelasan dan perbincangan panjang lebar berhubung pelan imunisasi vaksin yang bermula bulan depan.
“Mesyuarat yang saya pengerusikan dihadiri oleh 12 Presiden parti daripada Parti Pribumi Bersatu Malaysia (Bersatu), UMNO, Pas, PBB, MCA, MIC, PRS, SUPP, PDP, PBS, STAR dan SAPP manakala PBRS diwakili Timbalan Presiden.
“Saya bersyukur bahawa mesyuarat yang berlangsung selama lebih kurang dua jam dalam suasana akrab dan muhibah telah menyambut baik taklimat mengenai Proklamasi Darurat daripada Menteri di Jabatan Perdana Menteri (Parlimen dan Undang-Undang), Datuk Takiyuddin Hassan; Ketua Setiausaha Negara, Tan Sri Mohd. Zuki Ali dan Timbalan Ketua Pengarah Kesihatan, Datuk Dr. Norhizan Ismail,” katanya menerusi kenyataan yang dimuat naik di Facebook hari ini.
Muhyiddin berkata, Majlis Presiden terus menjadi platform perbincangan tertinggi bagi kesemua parti politik dalam kerajaan PN demi memastikan kestabilan politik dan kelancaran pentadbiran kerajaan serta menjamin keselamatan dan kesejahteraan rakyat dan negara. –K! ONLINE


Jerman beli ubat Covid-19 yang diguna oleh Trump
Oleh KOSMO!

24 Januari 2021, 6:51 pm
BERLIN – Jerman akan menjadi negara Kesatuan Eropah (EU) pertama menggunakan rawatan antibodi yang membantu Donald Trump sembuh daripada Covid-19, kata Menteri Kesihatan, Jens Spahn hari ini.
“Kerajaan membeli 200,000 dos ubat tersebut pada harga AS$486 juta (RMRM1.9 bilion),” katanya kepada akhbar Bild am Sonntag, atau bersamaan €2,000 (RM9,844) untuk setiap dos.
Ubat dikenali sebagai koktel antibodi monoclonal itu akan diserahkan kepada hospital-hospital di Jerman dalam tempoh beberapa minggu lagi.
“Jerman adalah negara  EU pertama  yang akan menggunakan ubat ini dalam perang melawan pandemik,” katanya.
Spahn tidak menyebut nama pengilang yang akan membekalkan ubat itu tetapi mengesahkan ia ubat sama yang diberikan kepada Presiden Amerika Syarikat ketika itu, Donald Trump.
“Kombinasi ubat ini bertindak seperti vaksin pasif. Penggunaan antibodi ini di peringkat awal dapat mengelak penyakit tersebut daripada menjadi serius,” kata Spahn. – AFP


RM150 juta nilai kerosakan akibat banjir di Sabah
Oleh IVAN AMIRUL

24 Januari 2021, 7:34 pm
RANAU – Dianggarkan kira-kira RM150 juta nilai kerosakan infrastruktur membabitkan jalan raya dan jambatan akibat tanah runtuh serta banjir di Sabah baru-baru ini.
Timbalan Ketua Menteri merangkap Menteri Kerja Raya Sabah, Datuk Seri Bung Moktar Radin berkata, jumlah berkenaan turut termasuk nilai kerosakan akibat tanah runtuh melibatkan tapak letak kereta Taman Kinabalu di Kilometer 20, Jalan Ranau – Tamparuli di Kundasang yang berlaku Rabu lalu.
“Terdapat lebih 100 laluan terjejas akibat banjir dan tanah runtuh di Sabah pada peringkat awalnya namun tindakan pantas Jabatan Kerja Raya (JKR) membuat pembaikan, kini tinggal 17 laluan sahaja yang masih tidak boleh dilalui.
“Anggaran nilai kerosakan berikutan tanah runtuh di Kundasang ini adalah sekitar RM35 juta sehingga RM40 juta dan mungkin boleh mencecah RM150 juta jika merangkumi semua kawasan,” katanya.
Beliau berkata demikian selepas meninjau lokasi tanah runtuh berhampiran Taman Kinabalu di Kundasang hari ini.
Bung Moktar berkata, kerja pembaikan akan dimulakan selepas kajian kekuatan tanah selesai manakala peruntukan untuk melaksanakan kerja pembaikan sudah ada.
Mengulas lanjut berkaitan tanah runtuh yang meranapkan tempat letak kereta berhampiran Taman Kinabalu berkenaan, Bung Moktar memaklumkan JKR negeri, pakar geologi dan Kementerian Pelancongan, Kebudayaan dan Alam Sekitar negeri akan bekerjasama dalam menangani isu terbabit.

“Peruntukan bagi menyiapkan pembaikan juga sudah ada dan hanya tinggal untuk memulakan kerja. Kita mahu memastikan kawasan ini bukan saja selamat tetapi boleh didirikan semula sebab ini kawasan laluan penting untuk masyarakat dan pelancong.
“Kerja pembaikan boleh dimulakan sejurus kajian selesai manakala kerajaan negeri akan memohon peruntukan daripada kerajaan Pusat untuk membiayai kos pembaikan,” katanya.
Sementara itu, Bung Moktar berkata jambatan yang runtuh di Kampung Telaga, Pitas ketika banjir baru-baru ini sudah siap dibaiki dan penduduk boleh menggunakannya semula manakala beberapa lagi kampung di Pitas yang terjejas akibat banjir dan tanah runtuh masih terputus hubungan terutama di Kampung Liu.-K!ONLINE


Kilang kitar semula digempur buang sisa tanpa rawatan
Oleh MOHD YUNUS YAKKUB

24 Januari 2021, 7:50 pm
SHAH ALAM – Sebuah kilang kitar semula plastik terpakai tanpa lesen digempur selepas membuang efluen tanpa rawatan ke dalam longkang awam di Sungai Buloh dekat sini, kelmarin.
Operasi pukul 3 petang itu telah menemui 50 beg jumbo berisi sisa plastik terpakai, mesin-mesin penghancur dan cucian dalam kawasan tersebut.
Pengarah Jabatan Alam Sekitar (JAS) Selangor, Nor Aziah Jaafar berkata, serbuan itu hasil aduan dan maklumat orang awam berhubung lambakan buangan plastik terpakai di premis tersebut.
“Ketika serbuan terdapat beberapa pekerja sedang menyelenggara kelengkapan dan peralatan dengan kilang itu didapati beroperasi tanpa lesen.
“Pemeriksaan di lokasi kejadian mendapati operasi kilang itu tidak diselenggara mengikut peraturan selain tidak teratur sehingga menyebabkan sisa air buangan dibiarkan mengalir ke longkang awam tanpa sebarang rawatan,” katanya ketika dihubungi Kosmo! di sini hari ini.
Justeru, beliau menegaskan pihaknya menahan operasi kelengkapan kilang berkenaan bagi menghentikan pencemaran itu serta merta.

“Notis Penahanan Operasi Kelengkapan (POK) di bawah Seksyen 38(1)(a), Akta Kualiti Alam Sekeliling, 1974 dikeluarkan bagi memastikan tindakan pembaikan diambil segera oleh pihak kilang.
“Kita memberikan amaran tegas kepada pihak industri agar tidak sewenang-wenangnya melepaskan sisa pencemaran,” jelasnya. -K!ONLINE


PPM patahkan cubaan seludup 500 liter diesel ke Thailand
Oleh NUR NAZLINA NADZARI

24 Januari 2021, 9:43 pm
KANGAR – Pasukan Polis Marin (PPM) Wilayah Satu, Kuala Kedah merampas kira-kira 500 liter minyak diesel bernilai RM1,000 yang disyaki mahu diseludup ke Thailand di Jeti Taman Pelangi, Kuala Perlis dekat sini petang semalam.
Pegawai Pemerintahnya, Deputi Superintendan Rohizan Mohamad Saaid berkata, diesel yang diisi di dalam 20 tong ‘jerrycan’ ditemui semasa anggota membuat rondaan Ops Benteng Covid-19 pada pukul 6.45 petang.
Katanya, tong berisi minyak diesel tersebut disembunyikan dalam keadaan mencurigakan dan dipercayai diletakkan di kawasan tersebut sebelum diseludup ke negara jiran.
“PPM telah membuat pemerhatian selama sejam, namun tiada individu yang menuntut tong-tong tersebut.
“Barang rampasan dibawa ke Balai Polis Kuala Perlis untuk tindakan lanjut sebelum diserahkan kepada Kementerian Perdagangan Dalam Negeri dan Hal Ehwal Pengguna (KPDNHEP) Perlis,” katanya dalam kenyataan di sini hari ini.
Tambahnya, kes tersebut disiasat di bawah Seksyen 5 Akta Kawalan Bekalan 1961. – K! ONLINE


Tular video wanita punggah sampah bawa anak
24 Januari 2021, 4:26 pm
PETALING JAYA- Tular sebuah video di aplikasi TikTok memaparkan seorang ibu memunggah sampah demi kelangsungan hidupnya.
Wanita itu dilihat membawa tiga anaknya ketika memunggah sampah itu.
Video itu dikongsi oleh pengguna TikTok, nadyazaira92 dipercayai berlaku di Kelantan.
“Di saat aku rasa diri aku susah dah, ada lagi yang susah daripada aku,” ujarnya dalam video itu.
Netizen turut memuji tindakan suami Nadya yang kelihatan menghulurkan wang kepada salah seorang anak wanita tersebut.
Suaminya meminta agar wanita itu membeli nasi menggunakan wang yang telah diberikan. -K! ONLINE


Covid-19 : 10 lagi sekolah Kuala Terengganu diarah tutup
Oleh MOHD AZLI ADLAN

24 Januari 2021, 4:59 pm
KUALA TERENGGANU – Sepuluh lagi sekolah di bandar raya ini telah diarahkan tutup oleh Jabatan Kesihatan Terengganu berikutan penularan pandemik Covid-19.
Pengarah Kesihatan negeri, Dr. Nor Azimi Yunus berkata, sekolah-sekolah tersebut ialah Sekolah Kebangsaan (SK) Tok Dir, SK Seri Budiman, SK Tengku Ampuan Mariam, SK Gong Tok Nasek dan SK Pusat Kuala Ibai.
“SK Kesom, SK Pulau Manis, SK Bukit Petiti, SK Manir dan SK Kedai Buloh turut diarahkan ditutup selama tujuh hari berkuatkuasa hari ini.
“Kesemua sekolah terbabit ditutup mengikut Seksyen 18 (1)(d) Akta Pencegahan dan Kawalan Penyakit Berjangkit 1988,” katanya di sini hari ini.
Nor Azimi berkata, kerja-kerja sanitasi bagi nyahkuman perlu dilakukan di setiap sekolah tersebut dalam tempoh berkenaan.
Kosmo! Online semalam melaporkan SK Sultan Sultan Sulaiman I dan SK Paloh di sini diarahkan ditutup selama 14 hari sehingga 5 Februari depan.

Penutupan tersebut berikutan lapan guru di sekolah terbabit disahkan dijangkiti Covid-19. – K! ONLINE


Anggota MPM disimbah minyak panas ketika operasi
Oleh NUR ALINA HASSAN

24 Januari 2021, 4:43 pm
MUAR- Akibat berang dengan tindakan pihak berkuasa menyerbu premis makanan isterinya yang melanggar arahan Perintah Kawalan Pergerakan (PKP), seorang lelaki nekad menyimbah air panas bercampur minyak kepada anggota penguatkuasa Majlis Perbandaran Muar (MPM).
Dalam kejadian pada pukul 9.30 malam itu, gerai makanan yang terletak Jalan Omar, Parit Jawa, di sini, diserbu kerana membenarkan pengunjung untuk makan di dalam premis berkenaan.
Yang Dipertua MPM, Mustaffa Kamal Shamsudin berkata, anggota berkenaan ketika itu sedang menjalankan siasatan dan pemantauan berkaitan SOP Peraturan Operasi Perniagaan Dalam Tempoh PKP sebelum mendapati pemilik premis melanggar peraturan di bawah MPM bagi mengawal penularan wabak Covid-19.
“Ketika anggota penguatkuasa berada di bahagian dapur untuk meminta butiran suami kepada pemilik premis, lelaki berusia 40-an itu berang dan bertindak menyimbah air panas bercampur minyak daripada kuali masakan kepada anggota tersebut.
“Mangsa bagaimanapun sempat mengelak dan mengeluarkan kompaun sebanyak RM1,000 kepada pemilik premis kerana gagal mematuhi SOP dibawah Seksyen 72(1)(F) Akta Kawalan Penyakit Berjangkit dengan membenarkan pelanggan makan di dalam premis,” katanya ketika dihubungi hari ini.
Bagaimanapun menurut beliau, lelaki berkenaan masih tidak berpuas hati dan bertindak agresif dengan mengekori kenderaan peronda penguatkuasa MPM hingga ke stesen minyak.

“Lelaki itu menaiki motosikal tanpa memakai topi keledar sebelum kemudian menghamburkan kata-kata kesat mengatakan ‘kau orang ini semua binatang!’ kepada anggota penguatkuasa yang bertugas.
“Laporan kejadian kepada pihak polis telah dibuat oleh anggota penguatkuasa MPM terhadap individu terbabit kerana menghalang tugas penjawat awam serta cubaan mendatangkan kecederaan kepada anggota penguatkuasa,” katanya.
Mustaffa Kamal berkata, orang awam atau para peniaga dinasihatkan untuk tidak membuat sebarang tindakan agresif ke atas penjawat awam yang sedang menjalankan tugas.-K! ONLINE


Tingkatkan keselamatan di kawasan penutupan jalan
Oleh NUR SYAZWANA MANSOR

24 Januari 2021, 4:38 pm
SUNGAI PETANI – Kongres Kesatuan Pekerja-Pekerja Di Dalam Perkhidmatan Awam (Cuepacs) meminta pihak berkuasa supaya melaksanakan langkah keselamatan sewajarnya sekiranya mahu memasang penghadang tembok konkrit.
Presidennya, Adnan Mat berkata, pemasangan penghadang bagi tujuan sekatan jalan raya sepanjang tempoh Perintah Kawalan Pergerakan (PKP) perlu mengambil kira aspek keselamatan pengguna jalan raya.
Katanya, pelaksanaan langkah keselamatan itu adalah seperti meletakkan tanda amaran dan memasang lampu di kawasan penutupan jalan berkenaan selain hebahan kepada penduduk.
“Langkah-langkah tersebut mampu mengelakkan risiko kemalangan selain memudahkan pengguna jalan raya mereka mencari jalan alternatif lain,” katanya dalam satu kenyataan di sini hari ini.
Menurutnya, pemasangan tembok penghadang konkrit itu adalah permintaan daripada pihak polis bagi memudahkan pihak berkuasa melakukan penguatkuasaan sepanjang PKP.
“Bagaimanapun ia tidak sepatutnya menyusahkan rakyat terutama penduduk tempatan sehingga mengakibatkan kemalangan dan kecederaan,” ujarnya.

Adnan hari ini melawat Pembantu Pegawai Perubatan Hospital Sultan Abdul Halim (HSAH), Mohd Asri Ismail, 43, yang parah akibat terlanggar tembok penghadang konkrit di wad HSAH.
Dalam kejadian pada pukul 6.30 pagi semalam, Mohd Asri parah apabila motosikal jenis Yamaha LC yang ditungganginya merempuh tembok penghadang jalan di Jalan Bukit Selambau-Kuala Lesong dekat sini ketika dalam perjalanan ke tempat kerjanya. – K! ONLINE


Saya tidak perlukan ‘sugar daddy’ untuk berniaga – Syura
Oleh MOHAMMAD SHAHEMY AZMI

24 Januari 2021, 5:33 pm
PETALING JAYA – Penyanyi Syura menafikan dakwaan kononnya perniagaan kosmetik yang diusahakan hasil daripada duit tajaan individu tertentu atau ‘sugar daddy’.
Syura turut meluahkan rasa terkilan dan mempertahankan dirinya bahawa perniagaan yang dijalankan adalah hasil titik peluh sendiri mencari rezeki dalam bidang hiburan selama ini.
Menerusi satu hantaran yang dimuat naik dalam Instagram miliknya, Syura berkongsi mesej daripada seorang individu yang mempersoalkan sumber kewangan kononnya dia ditaja oleh ‘sugar daddy’.
Enggan berdiam diri, Syura atau nama sebenarnya Zuraidah Badron menafikan sekeras-kerasnya tuduhan tersebut dan menganggap perkara itu sebagai fitnah semata-mata.
“Ya, saya sedar saya tak ada apa yang boleh dibanggakan, tapi alhamdullilah saya guna duit sendiri untuk buat bisnes kecil ini. Saya tak perlu pun sugar daddy untuk buat bisnes,” katanya.
Dalam pada itu, Syura turut menjelaskan bahawa dia memulakan perniagaan kecilnya dengan menggunakan wang simpanan sendiri.

“Saya pakai duit simpanan untuk buat semua ini. Kalau cik DM hanya untuk fitnah, terima kasih banyak-banyak,” ujar pelantun lagu Nazam Berkasih itu.
Syura turut mengakui, bidang seni tidak begitu menyebelahi dirinya, namun dia tidak akan sesekali mencari jalan yang tidak diberkati dalam mencari rezeki untuk menjana pendapatan harian.
“Saya sedar kedudukan saya dalam industri ini, tetapi sekurang-kurangnya saya berjuang untuk cari rezeki, bukan ambil cara mudah dapat duit dengan ‘sugar daddy’.
‘“Charmant (produk kosmetik) saya bina dengan hasil simpanan sepanjang saya cari rezeki dalam industri, saya masih bertatih dalam bidang perniagaan,” jelas selebriti berusia 34 tahun itu.
Syura meminta khalayak agar berhenti membuat fitnah kerana dakwaan seperti itu tidak menjadi ‘kudis’ buat dirinya dan memohon doa yang baik-baik untuk dirinya. – K! ONLINE


3,346 kes baharu, 4,427 kes sembuh
Oleh SITI A'ISYAH SUKAIMI

24 Januari 2021, 5:45 pm
PUTRAJAYA – Sebanyak 3,346 kes baharu dilaporkan hari ini menjadikan jumlah kes positif Covid-19 sebanyak 183,801 kes.
Angka kes sembuh pula mencatatkan sebanyak 4,427 kes sekali gus lebih tinggi daripada kes baharu dan jumlah kumulatif kes sembuh sepenuhnya daripada Covid-19 sebanyak 141,446 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes baharu hari ini, tujuh kes import mendapat jangkitan dari luar negara manakala sebanyak 3,339 kes adalah penularan tempatan.
“Kes aktif dengan kebolehjangkitan Covid-19 pula merekodkan sebanyak 41,677 kes.
“Terdapat 11 kes kematian dilaporkan dan jumlah kes kematian Covid-19 di Malaysia adalah sebanyak 678 kes,” katanya menerusi ciapan pada twitter rasmi beliau di sini hari ini.
Ujarnya, terdapat 265 kes positif sedang dirawat di Unit Rawatan Rapi dengan 102 kes memerlukan bantuan pernafasan. -K!ONLINE


Berhentilah fitnah saya dan suami – Siti Sarah
Oleh KOSMO!

24 Januari 2021, 4:31 pm
PETALING JAYA – Penyanyi Siti Sarah menegur pendekatan portal-portal tidak bertanggungjawab yang disifatkan tidak habis-habis menyebarkan fitnah terhadap diri dan suaminya, Shuib.
Sarah berkata, dia dan Shuib sering menjadi mangsa fitnah.
Menerusi hantaran yang dimuat naik dalam Instagramnya, Siti Sarah juga mempersoalkan sikap segelintir netizen yang berlagak seperti wartawan dan mudah membuat andaian dengan menyebarkan berita tidak sahih.
“Apa anda akan buat? Kalau berada di tempat saya dan suami. Anda tidak buat satu benda tetapi difitnah besar-besaran. Kerana portal-portal yang tidak bertanggungjawab.
“Kononnya nak menegakkan kebenaran. Semua nak jadi wartawan kononnya sedangkan info pun salah! Menggunakan populariti sesuatu kes untuk jual produk,” kata pelantun lagu Semakin itu.
Katanya lagi, terdapat segelintir pihak gemar mengambil kesempatan dengan isu yang berlaku untuk kepentingan sendiri.

“Mula-mula post (muat naik) cerita pasal duit haram bagai. Post seterusnya alih-alih jual (ubat) kelamin dan sebagainya. Macam tak faham saya dengan fitnah orang,” ujar Sarah.
Sejak penghujung tahun lalu, suaminya Syuib atau nama sebenarnya Shahmira Muhamad mula menjadi panas selepas dipanggil Suruhanjaya Pencegahan Rasuah Malaysia (SPRM) bagi membantu siasatan berhubung isu Macau Scam.
Berhubung isu berkenaan, Shuib mengakui perniagaan minuman, BubbleBee yang diusahakan agak terjejas sehinggakan ada pihak yang datang ke cawangan kedai memaki dan mendesak perniagaannya ditutup.
Kosmo! pada 19 Januari lalu turut melaporkan Shuib kini dalam proses untuk meminta SPRM mengeluarkan surat yang menyatakan dirinya tidak ada kaitan dan akan membersihkan namanya daripada terus dikaitkan dengan kes berkenaan. – K! ONLINE


Penjara Bentong dikenakan PKPD
Oleh ZULKIFLI MANZOR

24 Januari 2021, 6:31 pm
PETALING JAYA – Penjara Bentong dan kuarters kakitangannya dikenakan Perintah Kawalan Pergerakan Diperketatkan (PKPD) bermula hari ini sehingga 8 Februari 2021.
Menteri Kanan (Keselamatan), Datuk Seri Ismail Sabri Yaakob berkata, langkah itu diambil ekoran berlaku peningkatan kes positif jangkitan Covid-19 di penjara tersebut.
“Sebanyak 615 kes positif Covid-19 telah direkodkan melibatkan 574 tahanan, 34 kakitangan serta lima lima ahli keluarga.
“Kementerian Kesihatan (KKM) turut mengesahkan berlaku peningkatan kes secara mendadak dalam masa singkat dalam kalangan tahanan di penjara ini,” katanya dalam satu kenyataan hari ini.
Ismail Sabri berkata, pelaksanaan PKPD bertujuan memudahkan KKM melaksanakan saringan secara bersasar ke atas semua tahanan, kakitangan serta kontak rapat untuk memastikan tiada jangkitan dalam komuniti.
Menurut beliau, Prosedur Operasi Standard (SOP) PKPD di Penjara Bentong sama seperti diumumkan sebelum ini termasuk pergerakan keluar masuk dan lawatan ahli keluarga tidak dibenarkan.-K!ONLINE


Van rempuh kedai stesen minyak
Oleh SHAMSUL KAMAL AMARUDIN

24 Januari 2021, 4:52 pm
LUMUT – Pengunjung kedai serbaneka di sebuah stesen minyak di Batu 6 Lekir dekat sini tergamam apabila sebuah van merempuh dinding cermin premis tersebut malam tadi.
Dalam kejadian kira-kira pukul 7.30 malam itu, seorang lelaki berusia 18 tahun baru selesai mengisi minyak kenderaannya sebelum tertekan pedal minyak lalu hilang kawalan dan melanggar dinding cermin premis tersebut.
Ketua Polis Daerah Manjung, Asisten Komisioner Nor Omar Sappi berkata, ketika kejadian terdapat beberapa orang pelanggan di dalam kedai serbaneka pam minyak itu namun mereka tidak mengalami sebarang kecederaan.
“Kerosakan yang berlaku pada dinding cermin kedai dan tidak melibatkan kenderaan lain serta tiada kecederaan ke atas individu di dalam premis tersebut,” katanya.
Beliau berkata, ujian air kencing ke atas pemandu van jenis Toyota Hiace tersebut mendapati hasilnya negatif.
Menurut beliau, kes itu disiasat di siasat di bawah Peraturan 10 Kaedah-Kaedah Lalulintas Jalan 1959 dan lelaki tersebut disaman kerana tidak memiliki lesen memandu. – K! ONLINE


140 gelandangan diselamatkan DBKL
Oleh LUQMAN RIDHWAN MOHAMED NOR

24 Januari 2021, 4:48 pm
PETALING JAYA – Seramai 140 orang gelandangan telah diselamatkan menerusi satu operasi yang dijalankan Dewan Bandaraya Kuala Lumpur (DBKL) dan agensi terlibat malam semalam.
Menurut DBKL dalam satu kenyataan, gelandangan yang diselamatkan itu ditempatkan di Pusat Sementara Gelandangan (PSG).
“Sebagai langkah keselamatan, mereka disaring dalam beberapa peringat terlebih dahulu mengikut tahap kesihatan sebelum dihantar ke PSG yang bersesuaian.
“Terdapat dua PSG yang menempatkan golongan ini iaitu di PSG Sentul Perdana dan PSG Setiawangsa,” katanya di laman Facebook hari ini.
DBKL berkata, operasi yang dijalankan tersebut adalah selari dengan pelaksanaan Perintah Kawalan Pergerakan 2.0 oleh kerajaan dan akan berakhir 4 Februari depan.
Sementara itu, menurut DBKL, mereka dijangka akan ditempatkan di PSG tersebut sehingga penghujung bulan hadapan.

“Pada awal Mac nanti, mereka akan dibawa ke Pusat Transformasi Gelandangan di Taman Desa iaitu tapak bekas Desa Water Park, yang mana mereka akan dibantu untuk mendapatkan pekerjaan.
“Di sini, mereka akan diberi latihan kemahiran agar mudah bagi mereka untuk mendapat pekerjaan yang tetap bagi menyara hidup. Antara latihan yang dirancang adalah menjalankan pertanian bandar dan kemahiran lain yang bersesuaian,” katanya. – K! ONLINE


KPT minta pandangan umum tentang kemasukan ke IPT Mac depan
Oleh LUQMAN RIDHWAN MOHAMED NOR

24 Januari 2021, 4:21 pm
PETALING JAYA – Kementerian Pengajian Tinggi (KPT) meminta pandangan orang ramai mengenai kemasukan pelajar ke institusi pengajian tinggi (IPT) pada Mac nanti sewaktu negara sedang berhadapan dengan pandemik Covid-19.
Menterinya, Datuk Seri Dr. Noraini Ahmad berkata, pihaknya telah mengadakan beberapa libat urus dengan pelbagai pihak berkepentingan sebelum ini berhubung pengoperasian IPT bermula awal Mac depan.
Katanya, sebelum ini, terdapat lima kategori pelajar IPT yang dibenarkan kembali ke kampus secara berperingkat bagi meneruskan pembelajaran masing-masing.
“Di sini saya ingin mendapatkan pandangan anda semua berkenaan dengan kemasukan pelajar ke IPT pada semester akan datang pada bulan Mac nanti dalam keadaan dan situasi semasa sekarang.
“Sekiranya anda sudi berkongsi hasrat dan suara hati anda berkenaan perkara ini boleh nyatakan diruangan komen,” katanya dalam satu kenyataan di laman Facebook hari ini.
Lima kategori pelajar IPT tersebut ialah pelajar pasca-siswazah mod penyelidikan di universiti awam (UA) dan institusi pendidikan tinggi swasta (IPTS) yang sedang menjalankan pengajian serta pelajar semester atau tahun akhir bagi pengajian di peringkat sijil, diploma dan ijazah sarjana muda.

Turut tergolong dalam kategori itu termasuklah pelajar semester atau tahun akhir yang tidak mempunyai akses internet dan pelajar berkeperluan khas (OKU) yang mengikuti program Pendidikan dan Latihan Teknikal dan Vokasional (TVET) di Politeknik dan Kolej Komuniti.
Kategori terakhir ialah pelajar kemasukan baharu bagi sesi akademik 2020/2021 di semua UA, IPTS, politeknik dan Kolej Komuniti.
“Insha-Allah saya di pihak KPT akan cuba untuk mengambil perhatian akan segala maklum balas daripada anda semua agar keputusan yang terbaik dapat diambil untuk anda semua,” katanya. – K! ONLINE


Johor bakal ada bas berpandu tanpa rel atau ART
Oleh MOHAMAD FAIZAL HASHIM

24 Januari 2021, 3:20 pm
JOHOR BAHRU – Negeri Johor bakal menjadi yang pertama menggunakan Autonomous Rail Rapid Transit (ART) di kawasan Iskandar Malaysia sebagai projek perintis penggunaannya.
Pengerusi Jawatankuasa Kerja Raya Pengangkutan dan Infrastruktur negeri, Mohd. Solihan Badri berkata, sistem bas berpandu tanpa rel untuk pengangkutan di bandar itu adalah sebahagian projek di bawah Iskandar Malaysia Bus Rapid Transit (IMBRT).
Katanya, bas yang dikeluarkan oleh syarikat pengeluar dari luar negara itu sudah berada di negeri ini untuk IMBRT yang berada di peringkat akhir rekaannya.
“Kita sudah menerima satu model bas tetapi ada beberapa syarikat lain yang akan mempamer model bas mereka untuk kerajaan negeri melihat versi mana yang sesuai dan dapat kita gunakan untuk IMBRT.
“Kerajaan negeri juga pada peringkat akhir mengeluarkan tender untuk IMBRT termasuk di peringkat rekabentuk untuk stesen,” katanya kepada pemberita selepas meninjau kerja-kerja membaik pulih Lebuhraya Pasir Gudang di sini hari ini.
Beliau berkata, sistem pengangkutan ini mempunyai beberapa gerabak yang akan bergerak di atas jalan sedia ada yang telah ditetapkan.

Tambahnya, pihaknya akan untuk mengumumkan butiran lebih lanjut mengenai projek itu dalam masa terdekat.
Kerajaan Pusat menerusi Belanjawan 2021 menyalurkan peruntukan sebanyak RM780 juta untuk Negeri Johor yang sebahagian daripadanya untuk projek IMBRT berkenaan. – K! ONLINE


Stor pusat boling terbakar
Oleh ZAKKINA WATI AHMAD TARMIZI

24 Januari 2021, 3:42 pm
SEREMBAN – Sebuah stor pusat boling yang terletak di dalam sebuah pusat beli belah dekat sini musnah dalam kejadian kebakaran kira-kira pukul 10.31 pagi tadi.
Ketua Balai Bomba Seremban, Mohammad Idris berkata, pihaknya menerima panggilan kecemasan pada pukul 10.31 pagi dan tiba lokasi enam minit kemudian.
“Kebakaran melibatkan stor di tingkat lima yang berkelusan 10×20 kaki persegi. Kejadian tersebut telah menyebabkan kebakaran 100 peratus stor tersebut dan pihak kami mengambil masa 30 minit untuk memadamkan kebakaran di pusat boling berkenaan.
“Tiada mangsa yang terlibat dan punca kejadian dan kerugian masih dalam penyiasatan kebakaran,” katanya ketika dihubungi hari ini.
Sementara itu, seorang saksi kejadian yang juga pekerja boling di pusat berkenaan, Meralezza Darwis berkata, premis tersebut ditutup sementara susulan pelaksanaan Perintah Kawalan Pergerakan (PKP) yang bermula 19 Januari lalu.
“Saya tergerak hati ke tempat kerja dan apabila sampai ke tingkat lima di ruangan lif saya terhidu bau hangit dan asap tebal di ruangan kaunter boling.

“Kemudian saya terus menghubungi pegawai bertugas di bangunan berkenaan dan memaklumkan hal berkaitan serta terus memecahkan kaca untuk tindakan awal serta menghubungi pihak bomba,” katanya.
Seramai 30 anggota terbabit termasuk melibatkan sukarelawan bomba dari Balai Bomba Seremban, Seremban 2 dan Jalan Pantai. – K! ONLINE


PKP lebih ketat jika kes Covid-19 kekal tinggi
Oleh LUQMAN RIDHWAN MOHAMED NOR

24 Januari 2021, 3:04 pm
PETALING JAYA – Kerajaan bercadang untuk melaksanakan Perintah Kawalan Pergerakan (PKP) lebih ketat dengan menutup sepenuhnya sektor seperti pembuatan dan pembinaan sekiranya jangkitan Covid-19 masih tinggi selepas 4 Februari hadapan.
Dewan Perniagaan dan Industri Kesatuan Eropah (EU)-Malaysia (EuroCham Malaysia) dalam satu kenyataan berkata, perkara itu dimaklumkan kepada pihaknya oleh Kementerian Perdagangan Antarabangsa dan Industri (MITI) menerusi satu pertemuan pada 22 Januari lalu.
Katanya, menerusi pertemuan itu, mereka dimaklumkan bahawa Kementerian Kesihatan (KKM) tegas dengan pendirian untuk menutup sepenuhnya sektor ekonomi yang merupakan penyumbang utama penyebaran Covid-19.
“Dengan 99 daripada lebih 300 kluster Covid-19 di seluruh negara berkaitan dengan sektor pembuatan, KKM percaya bahawa sektor tersebut merupakan punca utama jangkitan.
“Sektor pembinaan juga ada disebut tetapi ia tidak dibincangkan secara terperinci,” katanya dalam kenyataan tersebut. – K! ONLINE


Yu paus 1.5 tan ditemui mati disyaki perbuatan khianat
Oleh SHAMSUL KAMAL AMARUDIN

24 Januari 2021, 3:36 pm
LUMUT – Seekor ikan yu paus berusia lima tahun ditemui mati disyaki akibat perbuatan khianat berikutan bangkainya ditemui terapung dengan keadaan sirip kanannya sudah dipotong.
Bangkai ikan yu paus jantan berukuran 5.7 meter panjang dan berat 1.5 tan metrik itu ditemui tersangkut pada pokok bakau di Jeti Damar Laut, Segari, dekat sini pada pukul 6.30 petang semalam.
Ketua Cawangan Mamalia Marin Institut Penyelidikan Perikanan (FRI) Rantau Abang, Mohd. Tamimi Ali Ahmad berkata, sebelum itu pejabat Jabatan Perikanan di sini menerima maklumat nelayan mengenai penemuan bangkai ikan itu di perairan Pulau Pangkor pada pukul 3 petang kelmarin.
“Berikutan itu, anggota Cawangan Perlindungan Sumber Pejabat Perikanan Negeri (PPN) di Kampung Acheh melakukan pencarian selama dua hari sebelum menemuinya petang semalam sebelum dibawa ke PPN di sini,” katanya pada sidang akhbar di PPN Kampung Acheh dekat sini hari ini.
Beliau berkata, berdasarkan keadaan bangkai ikan itu, dipercayai ia sudah mati pada Khamis lalu dan bedah siasat menemui beberapa jenis sampah seperti plastik dan ranting kayu serta air laut dengan isipadu sebanyak 10 gelen dalam kantung perutnya.
Menurutnya, ikan dengan nama saintifik rhincodon typus itu dipercayai hidup di sekitar gugusan Pulau Sembilan yang mempunyai banyak sumber makanan ikan seperti ikan kecil khususnya ikan bilis, plankton dan udang geragau.

“Ikan ini jarang ditemui mati di perairan Perak kerana berdasarkan kes-kes lepas kebiasaannya ia ditemui hidup, jadi apabila ditemui sudah mati adalah perkara agak luar biasa,” katanya.
Mohd. Tamimi tidak menolak kemungkinan ikan itu ditangkap pihak tidak bertanggungjawab lalu memotong sirip di bahagian pektoral kanan sebelum dilepaskan semula ke laut yang mengakibatkan kematiannya. – K! ONLINE


Penganggur ditahan cuba seludup ketum ke Kelantan
Oleh NORLIDA AKMAR IDROS

24 Januari 2021, 3:10 pm
SIK – Cubaan seorang penganggur untuk menyeludup 1,000 kilogram (kg) daun ketum dari Naka dalam daerah Padang Terap dekat sini ke Kelantan gagal apabila dia ditahan polis awal pagi ini.
Lelaki berusia 30 tahun yang berasal dari Bachok, Kelantan ditahan ketika memandu sebuah lori di sekatan jalan raya (SJR) Ops Covid-19 di Jalan Jeniang – Sik di sini kira-kira pukul 3.30 pagi.
Ketua Polis Daerah Sik, Deputi Superintendan Abdull Razak Osman berkata, hasil pemeriksaan menemui 100 bungkusan plastik hitam mengandungi daun ketum seberat 1,000 kg bernilai kira-kira RM10,000 dengan nilai pasaran RM50,000.
“Daun ketum tersebut didakwa diperoleh daripada seorang tauke daun tersebut di Naka pada harga RM10 sekilogram sebelum dijual di Kelantan pada harga antara RM40 hingga RM50 sekilogram,” katanya di sini hari ini. – K! ONLINE


Tak sempat seludup mercun bernilai RM80,000
Oleh KHAIRUL MOHD. ALI

24 Januari 2021, 2:09 pm
JOHOR BAHRU – Pasukan Polis Marin (PPM) Wilayah Dua berjaya merampas pelbagai jenis mercun yang dianggarkan bernilai RM80,000 menerusi Ops Benteng-Covid19 Landai yang dijalankan di sebuah rumah di Taman Skudai Indah 2, di sini semalam.
Komander PPM Wilayah Dua, Asisten Komisioner Muhd. Zailani Abdullah berkata, dalam serbuan yang dijalankan pada pukul 4.30 petang itu, pihaknya turut menahan pemilik rumah iaitu seorang lelaki tempatan berusia 51 tahun.
Menurutnya, mercun berkenaan dipercayai merupakan bekalan bagi memenuhi permintaan sempena sambutan Tahun Baru Cina tidak lama lagi.
“Dalam operasi berkenaan, kami menerima panggilan orang awam berhubung aktiviti penyimpanan mercun sebelum bertindak menyerbu lokasi berkenaan.
“Dalam serbuan itu, kami menemui 43 kotak mengandungi pelbagai jenis mercun di dalam sebuah lori yang diletak di hadapan rumah, sebelum turut menemui 17 lagi kotak mercun di bahagian garaj.
“Kesemua mercun dan bunga api yang dirampas itu dianggarkan bernilai RM80,000. Manakala lori yang digunakan untuk menyimpan barangan itu turut disita dengan nilai keseluruhan rampasan dan sitaan berjumlah RM160,000,” katanya dalam satu kenyataan di sini hari ini.

Tambah beliau, kes disiasat dibawah Akta Bahan Letupan 1959 yang jika sabit bersalah, boleh dihukum penjara hingga tujuh tahun atau denda hingga RM10,000 atau kedua-duanya sekali.
Muhd. Zailani turut memberitahu, PPM Wilayah Dua akan terus menjalankan operasi bagi mengekang aktiviti jenayah dan pelanggaran undang-undang termasuklah ketika musim perayaan.-K! ONLINE


Dakwaan semua penduduk Kampung Sepayang dikuarantin tidak benar
Oleh ABDUL RASHID ABDUL RAHMAN

24 Januari 2021, 3:30 pm
ROMPIN – Polis menafikan dakwaan yang menyatakan seluruh penduduk Kampung Sepayang di sini dikuarantin susulan penularan pandemik Covid-19 di kawasan itu.
Ketua Polis daerah, Deputi Superintendan Azari Miskon berkata, pada masa ini seluruh kawasan di Rompin dilaksanakan Perintah Kawalan Pergerakan (PKP) seperti di daerah lain seluruh Pahang dan tiada kawasan dikenakan Perintah Kawalan Pergerakan Diperketatkan (PKPD).
“Tidak benar (penduduk sebuah kampung dikuarantin) pada masa ini Rompin hanya melaksanakan PKP. Terdapat kes dan kontak rapat telah diarahkan kuarantin,” katanya di sini hari ini.
Hari ini tular dalam media sosial yang menyatakan penduduk Kampung Sepayang di kuarantin susulan pandemik Covid-19 sehingga menimbulkan keresahan dalam kalangan masyarakat di daerah ini.
Sementara itu Ketua Kampung Sepayang Zulkarnain Abdullah berkata, situasi di kampung berkenaan adalah seperti biasa dalam tempoh PKP yang menyaksikan penduduk hanya keluar jika mempunyai urusan mengikut prosedur operasi standard ditetapkan.
“Pada masa ini hanya bebarapa keluarga di kampung dikuarantin di rumah kerana mempunyai kontak rapat dengan individu positif Covid-19 dan Jawatankuasa Kemakmuran dan Keselamatan Kampung turut memantau termasuklah menghantar bekalan makanan,” ujarnya. – K! ONLINE


Sabarlah Sera, Shuk sila matang – Kecik
Oleh MOHAMMAD SHAHEMY AZMI

24 Januari 2021, 3:08 pm
PETALING JAYA – Terpanggil memberi respons terhadap kontroversi kecurangan Shuk Sahar, vokalis kumpulan Hyper Act, Kecik menasihati isteri kepada pelawak terkenal itu, Rossalennah Natassyiah Asshaferah atau Sera agar bersabar dan tabah dengan ujian yang dihadapi.
Perkara tersebut diluahkan Kecik atau nama sebenarnya Mohammad Fauzi Kamarudin menerusi akaun Twitternya selepas pendedahan Rossalennah berhubung perilaku Shuk yang didakwa sekali lagi berlaku curang bersama seorang wanita heboh diperkatakan.
“Eh jadi pula? Kecik harap wife (isteri) Shuk dapat harungi semua ini dengan tabah,” katanya menerusi Twitter.
Difahamkan, wanita yang kini menjadi kekasih gelap Shuk merupakan bekas teman wanita Kecik.
Atas alasan tersebut, Kecik turut meminta Shuk supaya bersikap lebih matang dalam situasi menangani hal berkenaan.
“Shuk please (tolong) matang! Jangan buat para isteri macam ini,” katanya.

Terdahulu, Kecik dalam pendedahannya kepada media mengaku bahawa dia pernah menjalin hubungan istimewa dengan wanita terbabit.
Lebih dramatik, nama Kecik juga pernah terpalit kontroversi apabila didakwa memukul kekasihnya itu sekitar tahun 2017. – K! ONLINE


Wanita UMNO sokong pendirian pucuk pimpinan
Oleh LUQMAN RIDHWAN MOHAMED NOR

24 Januari 2021, 2:13 pm
PETALING JAYA – Wanita UMNO kekal menyokong pendirian parti tersebut dan setiap keputusan yang telah diputuskan dalam mesyuarat tertinggi parti berkenaan.
Ketua Wanita UMNO, Datuk Seri Dr. Noraini Ahmad berkata, selaras dengan kenyataan Presiden parti itu, Datuk Seri Ahmad Zahid Hamidi yang mahukan rakyat terus dibantu, fokus utama mereka kini adalah kepada membantu rakyat dan memperkukuhkan gerak kerja dalam mencapai objektif memenangi Pilihan Raya Umum ke-15 (PRU-15).
“Dalam keadaan negara yang kini dilanda wabak Covid-19 dan juga banjir, sudah pasti keperluan rakyat perlu diutamakan.
“Sebagai tulang belakang parti, sudah pasti Wanita UMNO akan terus menggembleng tenaga memastikan kebajikan rakyat dijaga,” katanya dalam satu kenyataan hari ini.
Pada masa sama, Noraini menyeru kepada semua ahli parti untuk terus merapatkan saf dan memperkukuhkan parti agar rakyat dapat melihat dengan jelas bahawa UMNO benar-benar mampu membawa denyut nadi rakyat yang terkesan akibat pandemik Covid-19.
“Dalam pada itu, marilah kita terus mempertingkatkan pematuhan prosedur operasi standard (SOP) serta menjaga kawalan kendiri agar rantaian Covid-19 dapat diputuskan dan angka pesakit positif kembali kepada sifar,” katanya. – K! ONLINE


48 peniaga diberi notis naikkan harga barang
Oleh KHAIRUL MOHD. ALI

24 Januari 2021, 12:53 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) Johor telah mengeluarkan 48 notis terhadap peniaga yang disyaki menaikkan harga jualan barangan keperluan harian di negeri ini sejak 1 Januari hingga semalam.
Pengerusi Jawatankuasa Perpaduan, Perdagangan dan Hal Ehwal Pengguna negeri, Dr. Chong Fat Full berkata, notis berkenaan dikeluarkan bagi membolehkan siasatan dibuat sekiranya terdapat elemen pencatutan.
Jelasnya, dalam tempoh sama, KPDNHEP Johor telah memeriksa 936 premis meliputi 817 peruncit, 97 pemborong dan 22 pengilang.
“Pemeriksaan itu dijalankan ekoran terdapat aduan pengguna berhubung kenaikan harga jualan beberapa jenis barangan keperluan harian di baru-baru ini.
“Selain memantau barang kawalan seperti gula, minyak masak dan tepung gandum, pemeriksaan ini turut memberi tumpuan kepada barangan keperluan asas lain seperti beras, roti, susu tepung, ayam segar, telur ayam, bawang, sayur, topeng muka dan ‘hand sanitizer’,” katanya dalam satu kenyataan di sini hari ini.
Baru-baru ini wujud dakwaan pengguna yang mengatakan segelintir peniaga mengambil kesempatan dengan menaikkan harga barangan keperluan antaranya seperti minyak masak dan lain-lain.

Menurut Fat Full lagi, pihaknya menasihati golongan peniaga khususnya di negeri ini agar mematuhi undang-undang perniagaan yang telah ditetapkan dan tidak bertindak menaikkan harga barangan dengan sewenang-wenangnya.
“Tindakan tegas akan diambil sekiranya mendapati terdapat peniaga yang melakukan kesalahan berkaitan bekalan dan harga.
“Dalam masa sama, pengguna boleh menyalurkan maklumat dan aduan berkaitan salah laku peniaga ke talian 03-8000 8000, 1800 886 800, 03-8882 6245 atau ke talian aduan WhatsApp KPDNHEP iaitu 019-279 4317,” jelasnya.-K! ONLINE


SPM bagi calon 2020 perlu diteruskan elak tekanan
Oleh KHAIRUL MOHD. ALI

24 Januari 2021, 1:15 pm
JOHOR BAHRU – Peperiksaan Sijil Pelajaran Malaysia (SPM) bagi calon tahun 2020 tidak seharusnya ditangguhkan kerana akan memberi tekanan kepada pelajar yang sepatutnya telah menduduki peperiksaan tersebut tahun lalu.
Presiden Persatuan Kebajikan Pendidik Ummah Malaysia (Pendidik), Normala Sudirman sebaliknya berkata, peperiksaan itu harus diteruskan dengan mengikut prosedur operasi standard (SOP) ditetapkan.
Jelasnya, sebarang penangguhan hanya akan menjejaskan persiapan yang telah dibuat pelajar yang terlibat.
“Peperiksaan SPM untuk tahun ini tidak perlu dibatalkan sebaliknya diteruskan dengan langkah pencegahan, penguatkuasaan dan kewaspadaan yang ketat.
“Ini memandangkan calon SPM telah menunggu agak lama terutama yang tinggal di asrama atau di pusat pengajian tahfiz di seluruh negara atau yang mengambil peperiksaan sebagai calon persendirian.
“Kita perlu mengambil kira dari sudut emosi dan tekanan yang telah dilalui oleh pelajar, guru dan ibu bapa yang menunggu sejak tahun lalu bagi calon SPM tahun 2020,” katanya dalam satu kenyataan di sini hari ini.

Beliau berkata demikian sebagai mengulas desakan beberapa pihak yang mahu peperiksaan SPM ditangguhkan lagi ekoran terdapat kebimbangan berhubung pandemik Covid-19 ketika ini.
Sesi persekolahan bagi pelajar yang menduduki peperiksaan awam bagi tahun 2020 disambung pada 20 Januari lalu.
Tambahnya, penangguhan SPM bagi tahun 2020 bukan sahaja akan memberi kesan kepada sistem dan jadual persekolahan, tetapi juga takwim kemasukan pelajar ke institut pengajian tinggi (IPT).-K! ONLINE


Tolong report akaun scammer gunakan nama saya – Siti Nurhaliza
Oleh MOHAMMAD SHAHEMY AZMI

24 Januari 2021, 1:51 pm
PETALING JAYA – Penyanyi nombor satu negara Datuk Seri Siti Nurhaliza menggesa orang ramai supaya tidak terpedaya dengan kewujudan sebuah akaun Instagram yang menggunakan nama dan gambarnya untuk tujuan penipuan.
Menerusi satu hantaran yang dimuat naik dalam Instagram miliknya, Siti berkongsi sebuah akaun bernama S-nurhaliza yang mempunyai 102 pengikut.
“Siapa pula yang guna nama dan gambar saya buat akaun dan cuba nak scam orang ni? Saya tegaskan ini bukan akaun saya dan siapa yang membuat akaun ini, menipu dan memperdaya orang, saya harap hentikan perbuatan ini.
“Jangan ambil kesempatan kepada orang lain dan menggunakan nama dan gambar saya pula, ini bukan sahaja mendatangkan fitnah tetapi reputasi saya juga,” ujar isteri kepada ahli perniagaan, Datuk Seri Khalid Mohamad Jiwa itu.
Katanya lagi, akaun palsu tersebut cuba untuk menipu orang ramai dengan menawarkan hadiah berupa wang tunai dengan memberikan cara-cara dan syarat untuk mendapatkan wang tersebut.
“Pada zaman ini kita semua kena buka minda supaya tidak terpedaya dengan scammer seperti ini.

“Kepada pemilik akaun ini, sila padamkan akaun anda, atau kami kenakan tindakan tegas,” ujar pelantun lagu Aku Bidadari Syurgamu itu.
Pada masa sama, Siti juga memberitahu bahawa dia cuma mempunyai sebuah sahaja akaun Instagram iaitu @ctdk dan meminta peminatnya untuk sama-sama membuat aduan terhadap akaun palsu tersebut. – K! ONLINE


Peruntukan RM36.3 juta selenggara jalan rosak diluluskan
Oleh MOHAMAD FAIZAL HASHIM

24 Januari 2021, 1:36 pm
JOHOR BAHRU – Kementerian Kerja Raya meluluskan peruntukan sebanyak RM36.3 juta bagi menjalankan kerja-kerja penyelenggaraan Jalan Persekutuan di seluruh negeri ini yang mengalami kerosakan dan jalan berlubang.
Pengerusi Jawatankuasa Kerja Raya, Pengangkutan dan Infrastruktur negeri, Mohd. Solihan Badri berkata, daripada peruntukan tersebut, Johor Bahru menerima sebanyak RM12.1 juta.
Ujarnya, sebahagian besar peruntukan itu digunakan bagi kerja membaik pulih Lebuhraya Pasir Gudang-Johor Bahru melibatkan kos RM10.6 juta.
“Hasil kajian forensik yang kita jalankan, ada kelemahan dari segi struktur dan pihak kementerian mengambil perhatian sangat serius terhadap prestasi kontraktor yang dibuat sebelum ini.
“Sebagai Exco Kerajaan negeri, saya menasihatkan pelbagai pihak termasuk Jabatan Kerja Raya supaya memantau kerja-kerja penambahbaikan yang dibuat kontraktor ini. Pihak konsesi juga perlu memastikan wang kerajaan ini dibelanjakan sebaiknya.
“Kita akan mengambil rekod kontraktor yang menyiapkan kerja-kerja ini terlebih dahulu dan kita akan senaraihitamkan kontraktor yang tidak memenuhi spesifikasi yang ditetapkan oleh kementerian,” katanya.

Beliau berkata demikian kepada pemberita selepas meninjau keadaan jalan di Lebuhraya Pasir Gudang-Johor Bahru, di sini hari ini.
Peruntukan penyelenggaraan Jalan Persekutuan di daerah lain ialah sebanyak RM2.74 juta bagi daerah Muar diikuti Segamat (RM2.65 juta), Pontian (RM2.6 juta), Kota Tinggi dan Tangkak (RM2.45 juta), Kluang (RM2.05 juta), Batu Pahat (RM2 juta), Kulai (RM900,000) dan Mersing (RM800,000). – K! ONLINE


52,000 permohonan rentas daerah, negeri Kelantan
Oleh ROHANA MOHD. NAWI

24 Januari 2021, 12:48 pm
KOTA BHARU – Polis Diraja Malaysia (PDRM) Kelantan menerima lebih 52,000 permohonan untuk merentas negeri dan daerah sejak pelaksanaan Perintah Kawalan Pergerakan (PKP) yang bermula lebih seminggu lalu.
Ketua Polis Kelantan, Datuk Shafien Mamat berkata, daripada permohonan itu, polis akan membuat pertimbangan terlebih dahulu dan hanya akan memberi kelulusan sekiranya atas urusan kerja.
Katanya, majoriti permohonan yang diterima terdiri daripada individu yang bekerja sendiri termasuk penghantar makanan secara persendirian.
“Kita akan benarkan individu yang hendak merentas negeri atau daerah dengan mengemukakan surat majikan atau alasan yang diberikan agak munasabah.
“Oleh itu, saya mengingatkan orang ramai yang dibenarkan merentas negeri dan daerah agar sentiasa mematuhi prosedur operasi standard (SOP),” katanya.
Beliau berkata demikian ketika ditemui pemberita selepas mengadakan lawatan sempena Program First Day At School di Sekolah Menengah Kebangsaan (SMK) Pengkalan Chepa 1 di sini hari ini.

Hadir sama, Ketua Polis Daerah Kota Bharu, Asisten Komisioner Abdul Rahim Daud dan Pengetua SMK Pengkalan Chepa 1, Un Mat.
Mengulas lanjut, Shafien berkata, bagaimanapun permohonan untuk merentas negeri dan daerah semakin berkurangan ketika ini terutamanya apabila pelaksanaan PKP di negeri ini sudah masuk minggu kedua.
Dalam perkembangan lain, ujarnya, polis tidak akan menambah sekatan jalan raya (SJR) di negeri ini dan sudah memadai dengan 19 lokasi yang sedia ada. – K! ONLINE


Mbappe belum buat keputusan
Oleh KOSMO!

24 Januari 2021, 12:41 pm
PARSI – Bintang Paris Saint-Germain (PSG), Kylian Mbappe belum membuat keputusan mengenai masa depannya bersama pasukan itu meskipun berjaya meledak dua gol dalam kemenangan 4-0 ke atas Montpellier pada aksi Ligue 1 awal pagi semalam.
Mbappe, 22, mengakui, masih memikirkan sama ada mahu menandatangani kontrak lanjutan baharu bersama PSG memandangkan perjanjian asalnya akan berakhir hujung musim depan.
“Perbincangan sedang dilakukan untuk mencari projek yang sesuai. Saya gembira berada di sini kerana penyokong dan kelab sentiasa membantu saya selama ini.
“Namun, jika saya membuat keputusan untuk menandatanganinya (kontrak), saya akan memberi komitmen jangka masa panjang buat PSG,” kata Mbappe selepas tamat aksi PSG menentang Montpellier di Parc des Princes awal pagi semalam.
PSG tidak berdepan masalah untuk berpesta gol dalam aksi tersebut selepas Montpellier terpaksa beraksi dengan 10 pemain sepanjang tempoh 71 minit permainan disebabkan penjaga gol mereka, Jonas Omlin dilayangkan kad merah seawal minit ke-19.
Selain dua gol daripada Mbappe pada minit ke-34 dan 63, dua lagi jaringan skuad bimbingan Mauricio Pochettino itu diperoleh menerusi Neymar dan Mauro Icardi pada minit ke-59 serta 61.

Kemenangan itu menyaksikan PSG berjaya melebarkan penguasaan sebagai pendahulu liga dengan kelebihan tiga mata ke atas pencabar terdekat di tempat kedua, Lille. – AGENSI


Anggota Rela maut nahas dengan lori
Oleh NOR AINNA HAMZAH

24 Januari 2021, 1:20 pm
TAMPIN – Seorang anggota Jabatan Sukarelawan Malaysia (Rela) maut selepas bertarung nyawa kira-kira sejam susulan terbabit dalam nahas dua kenderaan di kilometer 26, Jalan Tampin-Gemas, berhampiran Pejabat Pos Gemencheh, dekat sini semalam.
Dalam kejadian kira-kira pukul 6.40 petang itu, mangsa, R. Venu, 39, dikejarkan ke Hospital Tampin bagi rawatan lanjut, namun disahkan meninggal dunia ketika mendapatkan rawatan di hospital pada pukul 8.10 malam.
Abang mangsa, R. Tamalarasan, 42, berkata, kali terakhir dia bertemu adiknya pada pagi kejadian semasa membelikan sarapan pagi buat mereka yang tinggal di Taman Indah Tampin.
“Adik yang merupakan anak bongsu dari empat beradik tidak menunjukkan apa-apa perubahan dan selain membantu ibu menoreh getah, dia merupakan seorang anggota Rela di daerah Rembau.
“Dia aktif membantu menjaga lalu lintas semasa kenduri, program atau menjaga keselamatan sejak lebih tujuh tahun menyertai Rela mengikut kawannya,” katanya ketika ditemui di pekarangan Jabatan Forensik Hospital Tampin, dekat sini, tadi.
Sementara itu, Ketua Polis Daerah Tampin, Superintendan Anuwal Ab. Wahab berkata, kemalangan berkenaan membabitkan motosikal jenis Honda EX5 yang ditunggang mangsa dan sebuah lori tangker tiada muatan.

“Hasil siasatan awal mendapati pemandu lori tanker dalam perjalanan ke Gedok Mas, Gemencheh telah berhenti dilampu isyarat kerana lampu isyarat berwarna merah.
“Tiba-tiba bahagian belakang lori tersebut telah dilanggar oleh sebuah motosikal Honda EX5. Akibat daripada kemalangan tersebut, penunggang motosikal telah di hantar ke Hospital Tampin untuk menerima rawatan,” katanya.
Anuwal berkata, mangsa disahkan meninggal dunia di hospital dan bedah siasat akan dijalankan bagi mengetahui punca kematian.
Menurutnya, kes disiasat di bawah Seksyen 41(1) Akta Pengangkutan Jalan (APJ) 1987 dan siasatan lanjut masih dijalankan. – K! ONLINE


Bomoh didakwa lakukan jenayah seksual terhadap pesakit
Oleh MUHAMMAD AYMAN GHAFFA

24 Januari 2021, 1:43 pm
KOTA BHARU – Seorang bomoh dihadapkan ke Mahkamah Sesyen di sini hari ini atas pertuduhan melakukan hubungan seks luar tabii terhadap pesakit wanitanya di Melor di sini minggu lalu.
Tertuduh, Wan Ismail Wan Md. Zain, 53, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan, tertuduh didakwa telah melakukan perhubungan seksual luar tabii terhadap seorang wanita berusia 28 tahun tanpa kerelaannya.
Kesalahan itu dilakukan oleh tertuduh di dalam bilik sebuah rumah di Melor di sini kira-kira pukul 8.50 malam pada 12 Januari lalu.
Tertuduh didakwa mengikut Seksyen 377CA Kanun Keseksaan yang memperuntukkan hukuman penjara sekurang-kurangnya lima tahun dan maksimum 30 tahun dan sebatan jika sabit kesalahan.
Pendakwaan dikendalikan oleh Timbalan Pendakwa Raya, Mohd. Faizuan Sulaiman, manakala tertuduh diwakili peguam Yayasan Bantuan Guaman Kebangsaan, Roshayati Hassan.

Terdahulu, Mohd. Faizuan tidak mencadangkan sebarang jaminan dikenakan terhadap tertuduh.
Bagaimanapun, Roshayati memohon agar mahkamah memberi jaminan terhadap anak guamnya dengan alasan dia mempunyai seramai tujuh orang anak dengan empat daripadanya masih berada dibawah tanggungan.
“Tertuduh juga mengalami kecacatan kekal iaitu sakit tulang belakang dan pernah menjalani pembedahan memasukkan besi,” katanya.
Mahkamah kemudian membenarkan tertuduh diikat jamin sebanyak RM15,000 dengan seorang penjamin dan menetapkan syarat agar tertuduh tidak menganggu mangsa dan saksi-saksi pendakwaan selain perlu melaporkan diri di balai polis pada setiap bulan. – K! ONLINE


Tak tahu macam mana boleh kena Covid-19 – Aprena Manrose
Oleh MOHAMMAD SHAHEMY AZMI

24 Januari 2021, 1:56 pm
PETALING JAYA – Pelakon Aprena Manrose memasuki senarai terkini sebagai pesakit Covid-19 dalam kalangan selebriti.
Pemilik nama sebenar Wan Syahera Putri Aprena Wan Syahman itu disahkan positif setelah mendapat keputusan ujian calitannya semalam.
Aprena berkongsi perkara tersebut menerusi sebuah hantaran yang dimuat naik dalam Instagramnya.
“Saya memang sejenis ‘penakut’ tetapi lagi takut apabila tahu keputusan saya positif,” tulisnya.
Menurutnya, dia membuat keputusan untuk melakukan ujian calitan Covid-19 selepas beberapa hari berasa tidak sedap badan dan selepas mengetahui pelakon Emma Maembong mendapatkan khidmat sebuah klinik untuk membuat ujian tersebut di rumah.
“Saya terus minta nombor dengan Emma dan pada hari seterusnya, saya buat swab test (ujian calitan) di rumah.

“Agak terkejut bila tahu saya positif. Tetapi setelah mendengar nasihat doktor, saya rasa nak kongsi cerita ini kepada anda semua,” katanya.
Dalam perkongsian sama, anak kepada penyanyi dangdut terkenal, Iwan itu turut menitipkan pesanan kepada orang ramai yang turut dijangkiti virus tersebut untuk kekal tenang dan sentiasa berfikiran positif.
“Untuk anda semua yang senasib dengan saya, teruskan bertenang dan kekal positif.
“Sebagaimana kita tahu, kes semakin meningkat, kebarangkalian untuk kita dijangkiti sangat tinggi.
“Kepada rakyat Malaysia, tolonglah jadi seorang manusia yang bertanggungjawab dengan mengikuti prosedur operasi standard yang ditetapkan,” ujarnya.
Tambah pelakon yang popular menerusi drama Tiada Arah Jodoh Kita itu, pesakit Covid-19 bukanlah penjenayah dan sesiapa sahaja yang mempunyai simptom perlu tampil membuat ujian saringan.
Terdahulu, beberapa selebriti tanah air antaranya Ashraf Muslim, Puteri Aishah, Alif Satar, Harris Anuar, Shima Anuar, Emma Maembong, Aepul Drama Band dan Aeril Zafrel turut disahkan positif Covid-19. – K! ONLINE


Peniaga lega jualan tidak terjejas
Oleh MUHAMAD TARMIZE MOHD NOR

24 Januari 2021, 1:04 pm
BATU GAJAH – Para peniaga di pasar awam di daerah ini meluahkan perasaan lega mereka apabila pengunjung masih ramai walaupun ketika ini berada dalam tempoh Perintah Kawalan Pergerakan (PKP).
Seorang peniaga sayur, Mustafa Hamdonia berkata, dia pada awalnya risau jika pengunjung ke Pasar Awam Batu Gajah berkurang akibat PKP namun menarik nafas lega apabila orang ramai masih berkunjung untuk membeli keperluan harian.
“Saya mengurangkan bekalan sayur daripada sepuluh kilogram (kg) kepada enam kg kerana bimbang orang ramai berkurung di rumah ketika ini dan sayuran pula akan rosak jika disimpan lama.
“Tetapi jika tengok dua hari kebelakangan ini, pengunjung ke pasar ini tetap ramai dan ia petanda yang bagus buat peniaga,” katanya ketika ditemui di Pasar Awam Batu Gajah hari ini.
Sementara itu, peniaga ikan, Chan Yew Kong, 57, berkata, dia mengambil stok ikan dalam kadar 40 hingga 50 kg setiap hari dan berhasrat mengurangkan bekalan jika pengunjung tidak ramai.
“Nampaknya orang pun ramai datang ke pasar ini. Jadi, tak perlulah saya kurangkan bekalan ikan,” katanya.

Dalam pada itu, Yang Dipertua Majlis Daerah Batu Gajah (MDBG), Mohamad Razif Ramli berpuas hati dengan pematuhan prosedur operasi standard (SOP) yang ditunjukkan orang ramai ketika berkunjung ke pasar awam berkenaan.
“Kita lihat pengunjung dan peniaga masing-masing mematuhi SOP yang ditetapkan kerajaan. Kawalan pematuhan ini akan diteruskan agensi penguatkuasaan yang lain terutamanya polis dalam usaha mencegah penularan Covid-19,” katanya selepas melakukan tinjauan di pasar tersebut. – K! ONLINE


Kebal, Janna Nick tak hairan
24 Januari 2021, 10:55 am
SEJAK pelaksanaan Perintah Kawalan Pergerakan (PKP) yang memasuki siri kedua 13 Januari lalu, bermacam isu hangat timbul menjadi perdebatan rakyat terutamanya isu kelas pembelajaran dalam talian dan operasi premis menjual makanan.
Sedang rakyat bergelut dengan hal membabitkan survival kehidupan seharian yang terkadang membuatkan orang malas ambil pusing terhadap perkara remeh lain, dunia hiburan tetap mencari ruang untuk mencelah.
Antara yang menjadi topik minggu ini adalah berkenaan pelakon Janna Nick apabila mencetus percikan sensasi menerusi sebuah video didukung teman lelakinya, Dini Schatzman.
Sejak video berkenaan dimuat naik dalam Instagramnya, rata-rata pengguna media sosial mula menyerbu ruangan komen dengan memberikan kata-kata teguran, namun yang banyaknya berupa kecaman.
Belum kahwin pun sudah main dukung-dukung, terlampau mengikut budaya Barat dan tidak ada rasa malu, itu antara siri komen ditinggalkan netizen terhadap gelagat Janna dan Dini yang disifatkan ‘bangga tayang perbuatan haram’.
BUKAN mempertahankan dirinya betul atau salah. Janna membidas semula kecaman-kecaman netizen terhadapnya dengan mendakwa, semua itu tidak mendatangkan kesan buat dirinya.
Kebal
Kebal dengan segala kecaman yang dilemparkan ke mukanya, pemilik nama lengkap Nurul Jannah Muner, 26, itu menganggap apa yang diterimanya tidak seteruk dugaan lain yang pernah dihadapi sebelum ini.

Pendek kata, alah bisa tegar biasa. Maksudnya mudah, Janna menganggap segala kecaman terhadapnya bagaikan angin lalu sahaja.
“Awak ingat saya kisah ke awak kecam-kecam saya. Setakat kecam dalam media sosial ini apalah sangat.
“Banyak lagi dugaan lebih teruk daripada kena kecam dengan ‘jin masuud’. Janna 1, netizen 0,” tulisnya dalam satu entri Instagram.
Berani dan tegas, demikian bunyi pendirian pelakon Misteri Mona itu semacam memberi maklum balas kecaman netizen yang bertubi-tubi singgah dalam ruangan video tersebut.
Sama seperti halnya dengan isu pelakon veteran Norlia Ghani yang dipersenda netizen apabila ada yang membandingkan dirinya dengan kecantikan aktres Kavita Sidhu baru-baru ini.
Jika Norlia berkata, semua ejekan netizen tidak mendatangkan kudis bagi dirinya, sama juga dengan Janna yang dilihat tidak lagi kisah dengan tohmahan si picisan pahlawan kekunci.
Cuma ketegasan Janna mempertahankan tindakannya tidak dipersetujui sesetengah pihak yang melabelkan dirinya seperti meludah ke langit, nanti muka sendiri yang basah.
KETERBUKAAN Janna tentang kemesraan dengan Dini mengundang kritikan peminat.
“Sebab kau tengah rasa diri berada di atas. Satu hari nanti, jangan terduduk sebab kata-kata sendiri,” tulis seorang pengguna.
Menjelaskan lanjut tentang kapsyen ditulisnya, pengacara program Melodi itu berkata: “Kau tegur elok-elok, lepas itu jangan paksa orang terima pendapat kau.
“Bukan masalah siapa di atas atau di bawah, nak berlagak buat apa. Kita ini manusia biasa dan sama-sama ada dosa.
“Kapsyen aku untuk netizen yang tak cukup gembira, lepas itu negatif tidak tentu pasal. Istilah kecam ini bukan untuk orang yang tegur elok-elok, kalau tegur elok kita panggil nasihat.”
Biar apa pun isunya, soal utama di sini semuanya tentang diri kita. Pandai atau tidak mengawal kandungan dalam media sosial untuk dipertontonkan kepada umum apatah lagi jika kita berstatus orang yang dikenali.
Benar, hidup ini ibarat roda yang sering berputar. Kita tidak tahu di mana kedudukan kita pada hari esok. Masihkah dijulang di atas, atau posisi sudah berputar 180 darjah.
Sejauh mana hubungan Janna dan Dini akan pergi sementelah dia sendiri pernah menulis tarikh misteri 2 Februari 2021 pada ruangan kapsyen sebuah foto yang membawa bayangan sesuatu istimewa akan berlaku, hanya mereka sahaja yang tahu.


Vaksin Sovereign 02 tunggu kelulusan
Oleh KOSMO!

24 Januari 2021, 11:12 am
HAVANA – Cuba pada minggu ini sudah memasuki fasa ujian percubaan baharu untuk vaksin koronavirus Sovereign 02, kata pihak berkuasa.
Sebelum ini, kerajaan mengumumkan hasrat untuk mengimunkan keseluruhan populasi penduduk dengan vaksin buatan tempatan.
“Jika semua berjalan lancar, kami akan menjalankan vaksinasi ke atas semua penduduk pada tahun ini,” kata Pengarah Institut Vaksin Finlay (IFV), Vicente Verez.
Institut milik kerajaan itu mempunyai keupayaan untuk menghasilkan 100 juta dos vaksin Sovereign 02 dalam tempoh 11 bulan akan datang, dengan syarat ia melepasi fasa percubaan.
Sovereign 02 ialah salah satu daripada empat calon vaksin termaju yang sedang dibangunkan oleh Cuba, sebuah negara komunis yang dikenakan sekatan oleh Amerika Syarikat.
Tiga lagi calon vaksin ialah Sovereign 01, Abdala dan Mambisa.

Cuba yang mempunyai seramai 11.2 juta penduduk adalah salah satu negara paling kurang terjejas akibat pandemik Covid-19, mencatat sekitar 19,000 kes jangkitan dan 180 kematian.
Sovereign 02 kini berada dalam Fasa 2B dengan kira-kira 900 sukarelawan. Jika berjaya, vaksin itu memasuki Fasa 3 membabitkan seramai 150,000 sukarelawan pada Mac ini, fasa terakhir sebelum pendaftaran vaksin.
Pemerintah Cuba berharap dapat melancarkan kempen vaksinisasi menjelang suku pertama tahun ini dan menjadi negara Amerika Latin pertama menghasilkan vaksin Covid-19 sendiri.
Cuba mempunyai kepakaran dalam bidang itu.
Menurut Jose Moya dari Pertubuhan Kesihatan Sedunia, Cuba menghasilkan hampir 80 peratus vaksin sendiri.
Awal bulan ini, IFV menandatangani perjanjian dengan Institut Pasteur di Iran untuk ujian suntikan Sovereign 02 di negara berkenaan. – AFP


Penunggang basikal patah kaki jatuh cerun bukit
Oleh NOOR HASLIZA NUSI

24 Januari 2021, 12:38 pm
BALIK PULAU – Anggota bomba mengambil masa kira-kira 15 minit untuk membantu menyelamatkan seorang pengayuh basikal yang terjatuh ke cerun bukit setinggi kira-kira enam meter berhampiran Lengkok Kelicap, Bayan Lepas di sini hari ini.
Pegawai Operasi dari Balai Bomba dan Penyelamat Bayan Baru, Rohaizal Abd. Aziz ketika dihubungi Kosmo! berkata, pihaknya menerima panggilan berhubung kejadian itu pada pukul 10.06 pagi.
Menurutnya, sebaik tiba di tempat kejadian 10 minit kemudian, pihaknya mendapati mangsa berada di laluan motosikal selepas terjatuh dari trek basikal di atas bukit berkenaan.
“Lelaki berusia 30-an itu ditemui dalam keadaan patah kaki kanan dan calar pada beberapa bahagian badan.
“Tindakan anggota adalah membawa mangsa dengan pengusung dan dia diserahkan kepada pihak hospital yang turut berada di lokasi kejadian,” katanya.
Tambahnya, mangsa kemudiannya dibawa ke Hospital Pulau Pinang dengan ambulan untuk rawatan lanjut dan operasi menyelamat tamat pada pukul 11.01 pagi tadi. – K! ONLINE


Taktik menyerang jadi DNA United
Oleh KOSMO!

24 Januari 2021, 11:10 am
MANCHESTER – Pengurus Manchester United, Ole Gunnar Solkjaer menyelar kritikan yang dilemparkan oleh bos Liverpool, Jurgen Kloop yang menuduh The Red Devils turun dengan aksi bertahan ketika mereka terikat tanpa jaringan Isnin lalu.
United bakal berdepan Liverpool sekali lagi awal pagi esok untuk mencari slot ke pusingan kelima saingan Piala FA di Old Trafford.
Solskjaer bagaimanapun mempertahankan taktikal yang dianggap mampu mendapatkan kemenangan sambil mengakui skuadnya berjaya melakukan beberapa gerakan yang lebih berbahaya berbanding Liverpool.
“Kami sentiasa melakukan serangan setiap kali mendapatkan bola, adakalanya terlalu kerap. Kami sentiasa melakukan serangan pantas ke arah gawang mereka.
“Saya tidak faham jika ada yang mengatakan kami tidak bermain secara menyerang. Ia adalah kualiti yang kami miliki cuma kami perlu melakukannya dengan lebih baik.
“Kami cuba untuk memberikan mereka tekanan. Ia tidak mudah kerana mereka bermain dengan baik dan kekal bermain dengan cara mereka setiap kali kami cuba mendominasi serangan.

“Mereka menggunakan lima pemain tengah untuk mengekang asakan kami selain memiliki penjaga gol yang cemerlang. Apabila saya melihat semula aksi itu, saya fikir ia adalah perlawanan yang baik untuk kedua-dua pasukan,” katanya.
United merekodkan lapan kesalahan ofsaid yang mana lima daripadanya dilakukan oleh Marcus Rashford menyebabkan Solskjaer percaya persefahaman antara pemain United perlu dimantapkan lagi.
“Pemain terlalu ingin memerangkap pemain pertahanan lawan dan sudah tentu kami perlu melakukan serangan pantas.
“Cara permainan sebegitu adalah DNA kami. Apabila ada peluang kami lakukan hantaran dan meningkatkan kepantas. Beberapa larian yang dibuat mungkin tidak menjadi tetapi satu atau dua daripadanya benar-benar mencemaskan mereka,” katanya. – AGENSI